HFMD: 105 Tabika, 75 Taska kendalian kemas ditutup

KUANTAN, 28 Mei – Sebanyak 180 premis pendidikan awal dan pusat jagaan kanak-kanak kendalian Jabatan Kemajuan Masyarakat (Kemas) ditutup akibat jangkitan penyakit tangan, kaki dan mulut (HFMD) setakat semalam, kata Menteri Pembangunan Luar Bandar Datuk Seri Mahdzir Khalid.

Beliau berkata daripada jumlah itu, 105 premis ialah Taman Bimbingan Kanak-Kanak (Tabika) manakala bakinya ialah Taman Asuhan Kanak-Kanak (Taska) yang terletak di seluruh negara kecuali Negeri Sembilan dan Melaka.

“Tindakan menutup Tabika dan Taska dibuat berdasarkan nasihat serta saranan daripada pihak Kementerian Kesihatan (KKM) kerana setiap kes yang dikesan akan dilaporkan kepada pihak berkenaan.

“Premis terlibat ditutup selama 10 hari dan tindakan sewajarnya termasuk kerja disinfeksi akan dilakukan pihak Kemas,” katanya pada sidang media selepas menghadiri Majlis Ramah Mesra dan Sambutan Aidilfitri bersama Warga Kemas Pahang di sini hari ini.

Mahdzir berkata sepanjang tempoh penutupan itu, sesi Pengajaran dan Pembelajaran di Rumah (PdPR) akan dilaksanakan, berdasarkan pengalaman yang dilaksanakan semasa pandemik COVID-19 melanda negara.

Beliau juga memberi jaminan bahawa Kemas sentiasa memantau perkembangan dan mengambil langkah proaktif untuk menangani penularan jangkitan penyakit itu di premis mereka berdasarkan prosedur operasi standard (SOP) ditetapkan KKM.

Antara yang dilakukan ialah membuat saringan awal terhadap kanak-kanak yang dihantar setiap hari termasuk mengambil suhu badan dan membuat pemeriksaan terhadap simptom jangkitan seperti tanda ulser pada mulut dan lidah atau ruam di tangan dan kaki.

“Kita berharap ibu bapa juga dapat membantu mencegah penularan dengan memastikan anak-anak benar-benar sihat dan tidak mempunyai tanda jangkitan. Jika ada adik-beradik lain mempunyai simptom, mereka juga seharusnya tidak menghantar anak ke Tabika atau Taska sebagai pencegahan,” katanya.


13.1 peratus remaja, wanita B40 tidak mampu beli tuala wanita

KUALA LUMPUR, 15 Dis – Kajian dilaksanakan Kementerian Pembangunan Wanita, Keluarga dan Masyarakat (KPWKM) berkaitan kemiskinan haid melibatkan remaja perempuan dan wanita daripada kumpulan B40 di sekitar ibu negara mendapati 13.1 peratus daripada golongan itu tidak mampu membeli tuala wanita berikutan harga yang mahal.

Timbalan Menteri berkenaan Datuk Siti Zailah Mohd Yusoff berkata 16.4 peratus daripadanya pula menyatakan mereka mengalami kesulitan untuk membeli produk pengurusan haid itu.

“Kajian rintis ini dilaksanakan melibatkan remaja perempuan dan wanita berusia 13 hingga 24 tahun di 13 komuniti Projek Perumahan Rakyat (PPR) dan dua institusi Jabatan Kebajikan Masyarakat (JKM),” katanya dalam sesi soal jawab pada persidangan Dewan Negara, di sini hari ini.

Beliau menjawab soalan Senator Datuk T. Mohan yang ingin tahu keadaan sebenar masalah kemiskinan haid di negara ini serta rancangan jangka panjang kerajaan dalam mengatasi masalah tersebut.

Bagi mengatasi masalah itu, Siti Zailah berkata KPWKM mengadakan program kesedaran dan program pemberian kit kebersihan kepada 130,000 remaja selain program pekerti sebagai usaha mendidik remaja tentang pendidikan kesihatan.

“Program pengagihan (kit pengurusan haid) dilaksanakan ini melibatkan remaja berusia 13 hingga 17 tahun melalui sekolah-sekolah yang melibatkan 1,105 sekolah (di seluruh negara),” katanya.

Selain itu, beliau berkata KPWKM turut mengadakan program bagi membantu golongan remaja mengurus rutin kebersihan serta kesihatan fizikal dan mental terutama semasa pandemik COVID-19.- BERNAMA


DKKB dilancar sebagai panduan pelaksanaan aktiviti perkebunan bandar

PUTRAJAYA 3 Ogos – Dasar Kebun Komuniti Bandar (DKKB) diperkenalkan sebagai panduan bagi memacu amalan perkebunan berhemah dalam bandar dan membolehkan rakyat meraih peluang menghasilkan sumber makanan serta menjana pendapatan.

Dilancarkan secara maya oleh Menteri Perumahan dan Kerajaan Tempatan Datuk Zuraida Kamaruddin hari ini, DKKB menggariskan lima teras dan 17 strategi termasuk Garis Panduan Kebun Komuniti Bandar untuk memudah cara pelaksanaan Program Pembangunan Kebun Komuniti selaras dengan peraturan dan prosedur pihak berkuasa tempatan (PBT) yang sedang berkuat kuasa sekarang.

Zuraida berkata DKKB dapat memastikan pengurusan landskap bandar yang efektif melibatkan tanggungjawab bersama antara PBT dan masyarakat dengan menekankan peri penting untuk mengoptimumkan penggunaan tanah di kawasan kejiranan atau kawasan lapang yang dibenarkan.

Dasar berkenaan merupakan inisiatif untuk memperkasa komuniti bandar dan mewujudkan peluang dan ruang kepada individu serta komuniti untuk menguruskan ekonomi sosial jangka pendek dengan menggalakkan aktiviti penanaman sayur-sayuran secara organik menerusi insentif anak benih dan anak-anak pokok, katanya.

Melalui DKKB, Zuraida berkata, kerajaan komited untuk memastikan kelangsungan program kebun komuniti yang diusahakan oleh komuniti Projek Perumahan Rakyat (PPR) menerusi Pejabat Sekretariat Muafakat Komuniti (PSMK) dengan sasaran satu PPR, satu kebun komuniti.

Berdasarkan statistik, tiga PSMK mencatatkan hasil tuaian tertinggi untuk tempoh Januari hingga 31 Mei lepas iaitu Perumahan Rakyat Disewa (PPRS) Pinggiran Putra, Kuantan di Pahang yang mencatat 311 kilogram (kg) hasil, PPR Hiliran, Kuala Terengganu di Terengganu dengan 242.9 kg hasil dan Rumah Pangsa Jalan Hospital, Ipoh di Perak dengan 64.78 kg.

“Saya berharap semasa tempoh COVID-19, aktiviti kebun komuniti masih boleh diteruskan terutama di kawasan-kawasan yang mempunyai kebun yang luas dengan mematuhi peraturan-peraturan yang telah ditetapkan,” katanya.


Aaron-Wooi Yik hargai sokongan rakyat Malaysia

TOKYO 31 Julai – Beregu lelaki utama negara, Aaron Chia-Soh Wooi Yik menghargai sokongan seluruh rakyat Malaysia sehingga menyaksikan mereka dapat meraih pingat gangsa pada Sukan Olimpik Tokyo 2020.

Pasangan muda negara yang pertama kali beraksi di pentas Olimpik itu menyifatkan sokongan berterusan daripada pelbagai pihak di tanah air membakar semangat mereka untuk terus memberikan aksi terbaik biarpun pingat pertama kepada negara itu bukannya kilauan emas.

Pasangan Aaron-Wooi Yik meraih gangsa, pingat pertama Malaysia pada Sukan Olimpik Tokyo, selepas lebih seminggu temasya sukan terbesar di dunia itu dibuka secara rasmi pada 23 Julai lepas.

Aaron-Wooi Yik bangkit bertenaga untuk mengetepikan cabaran beregu Indonesia, Mohammad Ahsan-Hendra Setiawan 17-21, 21-17, 21-14 dalam perlawanan yang berlangsung selama 52 minit di Musashino Forest Sport Plaza, di sini, malam ini.

Sementara itu, Wooi Yik berkata biarpun tumpas di set pertama, mereka tidak berputus asa, sebaliknya mereka percaya kepada diri sendiri bahawa mereka mampu meraih kemenangan pada perlawanan itu.

“Sebelum turun beraksi kita sudah merangka strategi kerana mereka beregu berpengalaman, namun kita tewas di set pertama. Pada set kedua, kita tidak berputus asa dan bermain bermati-matian kerana kita percaya kepada diri sendiri, akhirnya kita berjaya tewaskan mereka pada set ketiga,” katanya.

Wooi Yik berkata walaupun bukan kilauan emas, mereka tetap bangga dapat menyumbangkan pingat pertama kepada negara pada temasya sukan berprestij itu.


Melaka River Cruise sasar 700,000 pengunjung tahun ini

BANDARAYA MELAKA 26 April- Perbadanan Pembangunan Sungai dan Pantai Melaka (PPSPM) menyasarkan seramai 700,000 pengunjung menaiki bot Melaka River Cruise (MRC) pada tahun ini.

Ketua Pegawai Eksekutiff Perbadanan Pembangunan Sungai dan Pantai Melaka (PPSPM), Datuk Murad Husin berkata sasaran itu berdasarkan pencapaian pada suku pertama dari bulan Jan ke Mac 2022.

Katanya, pihaknya yakin jumlah itu dapat dicapai berikutan dalam tempoh tiga bulan itu MRC telah merekodkan kehadiran seramai 167,688 pengunjung melebihi sasaran iaitu 145,000.

“Pencapaian ini tidak termasuk sembilan hari penutupan operasi pada bulan Jan dan Feb kerana faktor cuaca, hujan lebat dan arahan kuarantin dari Kementerian Kesihatan Malaysia (KKM).

“Pencapaian suku tahun pertama ini merupakan prestasi terbaik bagi awal tahun 2022. Selain itu, PPSPM juga dalam proses menaiktaraf imej korporat bagi memastikan produk PPSPM berada pada tahap antarabangsa.

“Elemen baharu menjadi fokus seperti keterampilan, pakaian korporat baharu, perkhidmatan, naik taraf laman web, promosi, kemudahan infrastruktur surau, ruang menunggu dan pelbagai lagi,” katanya.

Beliau berkata demikian dalam sidang media sempena Majlis Berbuka Puasa dan Anugerah Pekerja Cemerlang (APC) PPSPM di Hotel La Crista, malam tadi.

Hadir sama, Timbalan Pengerusi PPSPM, Datuk Seri Ab Rauf Yusoh dan Setiausaha Kerajaan Negeri (SUK) Datuk Zaidi Johari serta kenamaan lain.

“Rekod pencapaian pelancong pada tahun 2021 sahaja seramai 2.6 juta pengunjung dan dari jumlah itu MRC mencatatkan kehadiran pelancong tertinggi iaitu seramaj 319,671 pengunjung diikut Zoo Melaka dan Menara Taming Sari.

“Apabila negara beralih ke Fasa Endemik dan ekonomi dilihat semakin pulih, kita harapkan sektor pelancongan Melaka akan terus melonjak naik khususnya MRC di bawah kelolaan PPSPM,” katanya.


Sekolah Menengah secara bersemuka jika kadar vaksinasi capai 90 peratus

PUTRAJAYA, 31 Dis – Pengoperasian sekolah menengah bagi penggal 3, 2021/2022 melibatkan murid kelas peralihan, Tingkatan 4 hingga 6, prauniversiti, International Baccalaureate Diploma Programme (IBDP) dan kelas peperiksaan antarabangsa yang setara, perlu hadir secara bersemuka tanpa penggiliran sekiranya kadar vaksinasi lengkap mencapai 90 peratus atau lebih.

Kementerian Pendidikan (KPM) dalam kenyataan hari ini mengenai pengoperasian institusi pendidikan di bawah KPM bagi Penggal 3, 2021/2022 berkata pengoperasian institusi pendidikan yang belum mencapai kadar vaksinasi lengkap 90 peratus atau lebih, adalah kekal secara penggiliran.

“Mana-mana institusi yang telah mencapai kadar vaksinasi lengkap 90 peratus akan dikeluarkan daripada senarai tersebut dan boleh mula beroperasi pada Ahad atau Isnin minggu berikutnya tanpa penggiliran,” katanya.

Bagi murid Tingkatan 1 hingga 3 pula, kehadiran mereka adalah secara penggiliran, manakala murid berkeperluan khas (MBK) di Sekolah Menengah Kebangsaan Pendidikan Khas (SMKPK), Sekolah Menengah Pendidikan Khas Vokasional (SMPKV) dan Program Pendidikan Khas Integrasi (PPKI) perlu hadir secara bersemuka tanpa penggiliran, katanya.

Pada 24 Dis lepas, KPM mengumumkan tarikh persekolahan penggal 3 bermula 9 Jan bagi kumpulan A iaitu Johor, Kedah, Kelantan dan Terengganu dan 10 Jan bagi kumpulan B iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan dan Putrajaya.

Menurut KPM, bagi pengoperasian sekolah berasrama sepenuhnya melibatkan murid Tingkatan 4, Tingkatan 5, Tingkatan 6, prauniversiti, IBDP dan kelas peperiksaan antarabangsa yang setara, kehadiran adalah secara bersemuka tanpa penggiliran.

Bagi pengoperasian sekolah rendah melibatkan MBK di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), prasekolah, Tahun 1, Tahun 2, Tahun 6 serta semua murid bawah program Rancangan Makanan Tambahan (RMT), mereka perlu hadir secara bersemuka tanpa penggiliran.

KPM berkata sekolah harian dan sekolah swasta termasuk sekolah ekspatriat yang mempunyai enrolmen kurang daripada 300 murid beroperasi sepenuhnya dengan kehadiran secara bersemuka tanpa penggiliran.

“Namun, bagi sekolah ekspatriat yang enrolmen melebihi 300 murid, permohonan boleh dikemukakan kepada KPM untuk beroperasi sepenuhnya. KPM akan membuat penilaian sebelum kelulusan diberikan,” katanya.

Pengoperasian kolej vokasional bagi murid Sijil Vokasional Malaysia, Sijil Kemahiran Malaysia, Sistem Latihan Dual Nasional dan Diploma Vokasional Malaysia adalah secara bersemuka tanpa penggiliran mulai 9 Jan 2022.

“Bagi pengoperasian Kolej Matrikulasi (KM), pengajaran dan pembelajaran secara bersemuka bermula pada 9 Jani 2022 untuk Program Matrikulasi Sistem Dua Semester dan Program Matrikulasi Sistem Empat Semester,” katanya.

Bagi Institut Pendidikan Guru (IPG) pula, KPM berkata semua program pengajian akan memulakan kuliah secara bersemuka mulai 6 Feb 2022 mengikut kalendar akademik yang sedang berkuat kuasa.

“Murid KM dan IPG yang telah menerima vaksin lengkap sahaja dibenarkan kembali ke kolej atau kampus, selaras dengan Garis Panduan Pengoperasian Institut Pendidikan Guru dan Kolej Matrikulasi 3.0,” katanya.

KPM berkata murid dibenarkan memakai pakaian yang sesuai dan kemas serta sopan jika pakaian seragam yang ada tidak lagi sesuai dipakai.

Sekiranya ibu bapa atau penjaga memilih untuk tidak menghantar anak ke sekolah, ketidakhadiran tersebut tidak dianggap sebagai satu kesalahan disiplin, namun ibu bapa atau penjaga perlu memaklumkan ketidakhadiran murid kepada pihak sekolah bagi tujuan rekod.

KPM dalam pada itu berkata kesediaan institusi pendidikan yang terlibat dengan banjir atau pusat pemindahan sementara (PPS) untuk beroperasi akan dimaklumkan pada 3 Jan depan. – BERNAMA


Aidilfitri dalam kesuraman

AYER KEROH 30 April – Aidilfitri kali ini amat suram buat Zarni Yuherlina Ansharuddin, 46, kerana dia runsing memikirkan nasib suami yang kini sedang bertarung nyawa di Unit Rawatan Rapi (ICU) Hospital Melaka.

Wanita ini berkata, dalam kejadian 16 Ramadan lalu suaminya Zulkarnaeni Lubis, 50, melecur 48 peratus ketika cuba membantunya memadamkan api yang marak dari tong gas.

“Suami yang berada di bilik air cuba membantu dengan menjirus air dan ketika itulah api menyambar muka, badan dan tangannya,” katanya ketika ditemui pemberita di rumah sewanya di Bukit Beruang, di sini.

Katanya, sebelum ini, segala persiapan raya dilakukan suaminya yang bekerja sebagai anggota Jabatan Sukarelawan Malaysia (RELA) di bangunan Kementerian Dalam Negeri (KDN).

Dia memaklumkan, Selasa ini (2 Mei), suaminya yang masih berada di ICU Hospital Melaka terpaksa melalui satu lagi pembedahan kulit selepas prosedur awal sebelum ini tidak berjaya.

“Apa yang boleh saya lakukan saat ini adalah terus berdoa agar ada keajaiban daripada Yang Maha Esa untuk suami pulih dan sihat kembali,” katanya yang bekerja sebagai pembantu dapur dengan gaji RM70 sehari.

Orang ramai ingin menghulurkan sumbangan bagi meringankan beban keluarga ini bolehlah berbuat demikian menerusi akaun bank milik Zarni Yuherlina 6928208203 (Public Bank).


Zeti akan bersara daripada PNB pada akhir penggal tiga tahunnya

KUALA LUMPUR 29 April. – Permodalan Nasional Bhd (PNB) hari ini mengumumkan Tan Sri Dr Zeti Akhtar Aziz secara rasmi telah menulis surat kepada Perdana Menteri, Tan Sri Muhyiddin Yassin, yang juga pengerusi Yayasan Pelaburan Bumiputra (YPB) bagi menyatakan hasrat untuk tidak memperbaharui tempoh jawatan sebagai pengerusi kumpulan selepas menamatkan penggal tiga tahunnya pada 30 April 2021.

Zeti berkata kesempatan berkhidmat sebagai pengerusi kumpulan PNB selama tiga tahun adalah satu penghormatan buatnya dengan PNB telah melaksanakan agenda transformasi organisasi dalam tempoh yang mungkin paling mencabar dan transformatif pernah dialami.

“PNB kini berada dalam kedudukan teguh untuk melakukan yang lebih baik lagi pada masa depan dan meraih penciptaan nilai jangka panjang yang disasarkan demi para pemegang unit kami,” katanya dalam kenyataan yang dikeluarkan PNB pada Khamis.

Sementara itu, Presiden dan Ketua Eksekutif Kumpulan, Ahmad Zulqarnain Onn berkata bagi pihak lembaga pengarah, pasukan kepimpinan dan seluruh warga kerja PNB, beliau mengucapkan setinggi-tinggi penghargaan kepada Zeti atas kepimpinan berwawasan dan sumbangan yang tidak ternilainya kepada PNB, Amanah Saham Nasional Bhd dan syarikat kumpulan PNB sepanjang tiga tahun itu.

Ia menambah, sejak pelantikan pada 2018, Zeti telah memacu perjalanan transformasi PNB yang menyaksikan institusi ini mencapai kemajuan besar dalam tiga bidang utama.

Pertama, usaha kepelbagaian ke dalam kelas aset dan pasaran global yang lebih luas mendorong pendedahan PNB dalam aset antarabangsa meningkat kepada 12.3 peratus pada akhir 2020 sekali gus mengukuhkan portfolio pelaburannya daripada hanya tertumpu dalam ekuiti domestik, jelasnya.

“Kedua, PNB berjaya mengukuhkan keupayaan pengurusan risiko dan kecairannya dengan fokus menurunkan peratusan pegangan tunai yang tinggi hasil daripada pengurusan pendedahan risiko pertukaran asing yang lebih besar.

“Akhir sekali, PNB telah memulakan transformasi organisasi di seluruh kumpulan yang telah menghasilkan inovasi digital, kecekapan operasi dan pengembangan bakat menerusi pelbagai inisiatif,” tambah syarikat pengurusan dana terbesar Malaysia itu.


KSM adakan pertemuan dengan pengurusan Malindo Air

KUALA LUMPUR 3 Nov. – Kementerian Sumber Manusia (KSM) melalui Jabatan Tenaga Kerja telah mengambil inisiatif mengadakan perbincangan dengan pengurusan Malindo Air hari ini susulan pemberhentian pekerja syarikat penerbangan itu.

Menteri Sumber Manusia Datuk Seri M. Saravanan berkata mesyuarat yang turut melibatkan Jabatan Perhubungan Perusahaan dan Pertubuhan Keselamatan Sosial (Perkeso) itu bagi membincangkan isu berkaitan pematuhan perundangan perburuhan serta langkah-langkah menjaga pekerja yang terlibat.

Beliau berkata pada masa ini, pekerja-pekerja Malindo Air yang diberhentikan kerja serta-merta boleh mendapatkan bantuan Elaun Mencari Pekerjaan (EMP) sehingga enam bulan di bawah Sistem Insurans Pekerjaan (SIP) bagi mengurangkan beban mereka.

“Bayaran elaun akan dibuat antara 80 peratus hingga 30 peratus daripada gaji akhir, di bawah had gaji RM4,000,” katanya pada sesi Waktu Pertanyaan-pertanyaan Menteri di Dewan Rakyat hari ini.

Beliau menjawab soalan P. Kasthuriraani (PH-Batu Kawan) berhubung bantuan yang diberikan kepada pekerja Malindo Air yang diberhentikan kerja serta-merta dan rancangan kementerian untuk memastikan jaminan pekerjaan untuk mereka.


1,000 malim gunung perhutanan bertauliah tahun depan

AYER KEROH 9 Ogos – Jabatan Perhutanan Semenanjung Malaysia (JPSM) menyasarkan sekurang-kuranganya 1,000 Malim Gunung Perhutanan (MGP) di negara ini memiliki sijil pentauliahan dan kad MGP menjelang hujung tahun ini.

“Kemudian dilaksanakan disemua negeri bermula tahin ini dengan 23 kursus secara keseluruhan dibiayai sepenuhnya melalui peruntukan dibawah Kumpulan Wang COVID-19 (KWC).

“Apa yang penting kursus dianjurkan memberi manfaat dan peluang pekerjaan luas kepada MGP dalam kawasan Hutan Simpan Kekal (HSK) di negara ini,” katanya.

Beliau berkata demikian pada sidang media selepas merasmikan Majlis Penutup Kursus Asas Malim Gunung Perhutanan Negeri Melaka, di sini, hari ini.

Pada majlis itu, seramai 55 MGP negeri ini menerima sijil dan kad pentauliahan MGP selepas menamatkan kursus lima hari bermula 5 Ogos lalu.

Mengulas lanjut, Indera berkata, JPSM bersetuju untuk memperkenalkan program MGP bagi aktiviti pendakian dengan tahap kesukaran yang tinggi dalam kawasan hutan simpanan kekal di Semenanjung Malaysia.

“MGP diperkenalkan untuk menumpukan dalam pengurusan pendakian berisiko dalam kawasan HSK berbanding Jurupandu Alam Semulajadi yang dilatih oleh Jabatan Perhilitan,” katanya.


Banjir: Penggunaan dron untuk operasi menyelamat lebih efektif – Polis

PASIR MAS, 28 Feb – Penggunaan dron ketika operasi menyelamat dan tinjauan di lokasi bencana banjir terutama di kawasan yang sukar dimasuki dilihat sangat efektif, kata Timbalan Ketua Polis Kelantan Datuk Muhamad Zaki Harun.

Beliau berkata penggunaan alat itu membolehkan pihak polis mengetahui keadaan sebenar lokasi terbabit termasuk paras air dan laluan di kawasan berkenaan.

“Bencana kali ini agak luar biasa terutamanya di Rantau Panjang apabila terdapat kawasan tertentu yang sebelum ini tidak dinaiki air, tetapi kini turut dilanda banjir sehingga paras air mencapai sedalam lebih satu meter.

“Dengan penggunaan dron ini kita boleh meninjau kawasan berkenaan, sekali gus dapat melancarkan kerja pasukan kami dalam misi menyelamat mangsa banjir,” katanya kepada pemberita selepas meninjau dan menyampaikan sumbangan bakul makanan kepada mangsa banjir di Pusat Pemindahan Sementara (PPS) Sekolah Kebangsaan (SK) Lati di sini, hari ini.

Mengulas lanjut, Muhamad Zaki berkata sehingga kini pasukan penyelamat menerima banyak panggilan kecemasan daripada mangsa banjir dari kawasan yang sebelum ini tidak pernah dilanda banjir.

“Walaupun banjir agak luar biasa, keadaan dilihat masih terkawal dan jumlah anggota polis di Kelantan setakat ini mencukupi untuk misi bantuan termasuk mendapat bantuan daripada 55 anggota Pasukan Gerakan Am (PGA) khusus bagi Pasir Mas,” katanya.- BERNAMA


MBAM minta kerajaan beri sokongan ekonomi segera

KUALA LUMPUR 31 Mei – Persatuan Kontraktor Binaan Malaysia (MBAM) yang diwakili oleh kira-kira 17,000 ahli dalam industri pembinaan tempatan telah meminta kerajaan memberi sokongan ekonomi dengan segera daripada kerajaan.

Ia berkata kebanyakan kontraktor masih terjejas teruk dan menghadapi kesukaran kerana pelbagai kos tambahan yang timbul akibat pandemik COVID-19 termasuk tetapi tidak terhad kepada harga palang besi dan tembaga yang tinggi, jumlah pekerja tidak mencukupi, pematuhan Akta 446 melibatkan kos yang tinggi, melibatkana kos tinggi dalam Prosedur Operasi Standard (SOP) dan kos ujian saringan COVID-19.

“Semua kos ini tidak termasuk untuk tempoh awal projek dan tanpa ada peruntukan dalam Rang Undang-Undang Langkah-Langkah Sementara bagi Mengurangkan Kesan Penyakit Koronavirus 2019 (Covid-19) 2020 untuk melindungi kontraktor.

“Kami menghadapi pelbagai cabaran bagi memastikan projek dapat disiapkan tepat pada masanya dan memberi jaminan pekerjaan kepada pekerja dalam industri ini,” katanya dalam satu kenyataan yang dikeluarkan hari ini.

MBAM berkata Sekatan Pergerakan Penuh selama enam minggu yang melibatkan dua fasa dan berkemungkinan mengambil masa yang lebih lama, kebanyakan kontraktor tidak mampu lagi menyerap kos-kos tambahan atau bertambah dua kali ganda lebih tinggi.

Sehubungan itu, MBAM berharap supaya kerajaan mengumumkan dan melancarkan pakej rangsangan tambahan dengan segera untuk membantu ekonomi dan rakyat mengatasi kesan daripada pandemik tersebut.

Antara cadangannya ialah melanjutkan moratorium automatik untuk individu dan perniagaan mulai 1 Jun; bantuan kewangan dan kadar pembiayaan faedah rendah untuk memberi bantuan kewangan kepada perniagaan; pengecualian cukai untuk perniagaan dan memberi subsidi utiliti sepanjang tempoh Sekatan Perjalanan Penuh dan program subsidi upah untuk semua pekerja yang berpendapatan RM 4,000 dan ke bawah.

Selain itu, MBAM berkata kerajaan harus mempertimbangkan untuk memberi saringan COVID-19 percuma secara besar-besaran untuk setiap orang di seluruh negara untuk mengesan dan memutuskan rantaian COVID-19.

“Kerajaan telah berusaha untuk mengimbangi antara ekonomi dan kelangsungan kehidupan rakyat. Bagaimanapun, pada realitinya, industri pembinaan Malaysia memerlukan suntikan wang secara langsung ke dalam perniagaan dengan segera sebagai langkah berkesan untuk memastikan industri ini kekal mampan,” katanya.

MBAM juga meminta supaya kerajaan menangguhkan dan tidak memperkenalkan sebarang dasar baharu yang lain ketika waktu mencabar ini kerana ia akan meningkatkan kos menjalankan perniagaan.


Tiada lagi kuarantin, 700 atlet bakal jalani latihan mulai 4 Januari

KUALA LUMPUR, 28 Dis – Atlet kebangsaan akhirnya dapat menarik nafas lega, apabila boleh memulakan latihan harian seperti biasa secara sepenuh masa dan bukan lagi latihan secara kuarantin, bermula Isnin depan.

Bagaimanapun Pengarah Bahagian Atlet Majlis Sukan Negara (MSN) Jefri Ngadirin menegaskan bahawa, semua atlet membabitkan kira-kira 700 atlet Program Podium dan Pelapis, termasuk atlet para, perlu mematuhi prosedur operasi standard (SOP) yang ditetapkan, bagi mengekang penularan wabak COVID-19.

“Atlet di kawasan Perintah Kawalan Pergerakan Bersyarat (PKPB) di Lembah Klang, yang menjalani latihan secara kuarantin sejak Oktober, telah diberikan cuti bermula Khamis lepas hingga 3 Jan.

“Sejurus melapor diri ke pusat latihan pada 3 Jan, kita akan membuat ujian COVID-19 untuk melihat sama ada mereka mematuhi SOP atau tidak ketika bercuti. Mereka kemudiannya, boleh berlatih seperti biasa, bukan lagi kuarantin,” katanya ketika dihubungi Bernama.

Menteri Kanan (Kluster Keselamatan) Datuk Seri Ismail Sabri Yaakob, sebelum ini mengumumkan pembukaan semula sektor sukan dan rekreasi bermula 1 Jan, kecuali di kawasan Perintah Kawalan Pergerakan Diperketatkan (PKPD).

Sementara itu, Jefri berkata MSN akan mengadakan bengkel bersama para persatuan sukan kebangsaan (NSA) pada akhir Januari, untuk membincangkan perancangan mengenai persiapan ke kejohanan utama seperti Sukan Olimpik, Paralimpik dan Sukan SEA pada 2021, diikuti Sukma, Sukan Komanwel dan Asia pada 2022.

Beliau berkata ketika ini, pihaknya masih menunggu jadual kejohanan yang bakal ditentukan persatuan sukan antarabangsa, dengan kejohanan peringkat antarabangsa dijangka kembali rancak secara berperingkat pada 2021 dengan penemuan vaksin, selepas terjejas teruk akibat pandemik COVID-19.

“Buat masa ini, apa yang penting adalah bukan sahaja kejohanan yang bakal disertai, tetapi perancangan mereka sehingga 2022, termasuk latihan, latihan pendedahan (di luar negara), pendedahan pertandingan, kelayakan ke Olimpik dan sasaran.

“Tahun ini kita sudah membuat perancangan sehingga 2022 tapi pada masa itu kabur dengan COVID-19. Sekarang hala tuju lebih jelas dengan penemuan vaksin,” tambahnya.- BERNAMA


Anggota polis cedera bergelut dengan penjenayah

ALOR SETAR 8 Nov – Seorang anggota polis cedera di kaki kiri akibat digilis kereta dipandu tokan dadah dan tangan kanannya luka ketika cuba ditikam semasa bergelut dengan lelaki itu dalam kejadian di tepi jalan Kampung Baru Tepi Laut, Kuala Sanglang Air Hitam dekat Kubang Pasu semalam.

Ketua Polis Kedah Datuk Kamarul Zaman Mamat berkata dalam kejadian 6.35 petang itu, sepasukan anggota polis daripada bahagian narkotik Polis Diraja Malaysia (PDRM) Kedah menghampiri sebuah kereta jenis Proton Saga yang berhenti di tepi jalan itu dalam keadaan mencurigakan.

“Menyedari kehadiran polis, suspek bertindak melarikan diri dan pada masa sama tayar keretanya telah terkena kaki kiri seorang anggota polis serta melanggar dua kenderaan dinaiki pihak polis.

“Polis kemudian terpaksa melepaskan tembakan untuk mempertahankan diri menyebabkan kereta suspek terbabas ke dalam kawasan bendang berhampiran,” katanya dalam satu kenyataan hari ini.

Kamarul Zaman berkata semasa tangkapan dijalankan berlaku pergelutan dan suspek telah mengeluarkan sebilah pisau dan menikam ke arah seorang anggota polis menyebabkan kecederaan pada jari tengah tangan kanan anggota itu.

Beliau berkata hasil pemeriksaan ke atas suspek yang berumur 38 tahun dan bekerja sebagai nelayan serta mempunyai 10 rekod lampau berkaitan dadah itu, telah menjumpai tiga peket plastik lut sinar berisi bahan yang disyaki dadah jenis syabu seberat lebih kurang 54.50 gram.

Kamarul Zaman berkata kes tersebut disiasat mengikut Seksyen 307 Kanun Keseksaan (Akta 574) kerana cubaan membunuh dan memiliki senjata berbahaya/berjadual di bawah Seksyen 7 Akta Bahan-Bahan Kakisan dan Letupan dan Senjata Berbahaya 1958 (Akta 357) serta Seksyen 39B Akta Dadah Berbahaya 1952 (Akta 234) atas kesalahan mengedar dadah.

Sementara itu, Ketua Polis Daerah Kubang Pasu Supt Rodzi Abu Hassan berkata anggota polis yang cedera itu dibawa ke Hospital Jitra sebelum dipindahkan ke Hospital Sultanah Bahiyah (HSB) di sini untuk rawatan lanjut.- BERNAMA


Hospital swasta sedia bantu orang awam daftar vaksin COVID-19

KUALA LUMPUR 6 April. – Persatuan Hospital Swasta Malaysia (APHM) berharap dapat bekerjasama dengan Kementerian Kesihatan (KKM) berhubung pendaftaran pesakit awam dan swasta di hospital swasta bagi Program Imunisasi COVID-19 Kebangsaan.

Presiden APHM Dr Kuljit Singh berkata, ia kini sedang berhubung dengan Jawatankuasa Khas Jaminan Akses Bekalan Vaksin COVID-19 (JKJAV) untuk mendapatkan butiran lanjut dan dicadangkan dimulakan dengan segera.

“Kami berharap dapat meningkatkan pilihan untuk pesakit awam dan swasta mendaftar secara manual dengan bantuan kakitangan kami di hospital swasta dan dimasukkan ke dalam sistem.

“Ini adalah untuk vaksin percuma yang disediakan kerajaan. Hospital swasta kini dalam perbincangan untuk mengesahkan komitmen kami untuk memberi vaksin kepada orang ramai menggunakan vaksin yang disediakan oleh kerajaan,” katanya dalam kenyataan di sini hari ini.

Ia susulan selepas Menteri Kesihatan Datuk Seri Dr Adham Baba dilaporkan berkata KKM akan mengenal pasti punca majoriti rakyat Malaysia masih belum mendaftar untuk vaksin COVID-19.

Dilaporkan juga KKM menyasarkan 70 hingga 80 peratus rakyat Malaysia mendaftar untuk program imunisasi itu, namun setakat ini hanya 7.6 juta daripada 26.7 juta telah mendaftar melalui aplikasi MySejahtera.

Dr Kuljit berkata terdapat kira-kira 210 hospital swasta di negara ini dengan 152 ahli APHM yang semuanya berada di kedudukan strategik di seluruh negara termasuk bandar utama di Sabah dan Sarawak.

“Kami percaya dengan jumlah ini usaha kami untuk mendapatkan lebih ramai rakyat dan penduduk lain di negara ini yang berdaftar untuk vaksin akan meningkatkan program vaksinasi,” katanya.

Menurut kenyataan itu, APHM juga diharap dapat membantu pesakit di hospital swasta dengan program vaksinasi dan hospital swasta juga dapat memulakan program vaksinasi swasta selari dengan petugas barisan hadapan sebaik sahaja ketersediaan vaksin tercapai.


COVID-19: 6,509 kes baharu hari ini, Selangor tertinggi dengan 2,049 kes

KUALA LUMPUR 24 Mei – Kes positif baharu COVID-19 di Malaysia menunjukkan sedikit penurunan hari ini dengan 6,509 kes berbanding rekod tertinggi 6,976 kes semalam.

Ketua Pengarah Kesihatan Tan Sri Dr Noor Hisham Abdullah dalam perkongsian di akaun rasmi Twitternya hari ini berkata, Selangor terus mencatatkan kes harian tertinggi dalam tempoh 24 jam lepas dengan 2,049 kes.

Ini diikuti Sarawak dengan 530 kes, Johor dan Kuala Lumpur masing-masing melaporkan 468 kes, Kelantan (451), Pulau Pinang (384), Kedah (348) serta Melaka dan Negeri Sembilan masing-masing 329 kes.


Projek kereta api laju KL-JB hanya spekulasi – Mustapa

AYER KEROH 4 Jan. – Kerajaan akan melaksanakan kajian terperinci mengenai hala tuju terbaharu negara selepas pembatalan projek Kereta Api Berkelajuan Tinggi (HSR) Kuala Lumpur-Singapura, minggu lalu.

Menteri di Jabatan Perdana Menteri (Ekonomi), Datuk Seri Mustapa Mohamed berkata, meskipun timbul spekulasi mengaitkan projek tersebut akan diteruskan membabitkan jajaran Kuala Lumpur-Johor Bahru (KL-JB), tanpa melibatkan Singapura, namun perkara itu belum dimuktamadkan.

“Kerajaan akan melaksanakan kajian terperinci bagi menentukan hala tuju seterusnya. Pada masa ini, apa-apa spekulasi mengenai projek kereta api laju KL-JB hanyalah spekulasi,” katanya dalam satu kenyataan di Facebook.

Mengulas lanjut, Mustapa berkata, pembatalan projek HSR adalah jalan terbaik buat negara selepas terkesan teruk dek penangan COVID-19 yang melanda dunia.

Jelasnya, situasi pandemik itu telah memberikan cabaran amat besar kepada aspek kesihatan dan ekonomi yang belum pernah dihadapi negara, sekali gus telah memaksa projek itu dinilai semula.

“Projek ini telah ditangguhkan pada Mei 2018 selepas Pilihan Raya Umum ke 14 berikutan kajian semula terhadap beberapa komitmen pelaburan utama Kerajaan. Kerajaan ketika itu telah mengkaji semula pelaksanaan kesemua projek mega seperti Projek Laluan Rel Pantai Timur (ECRL), Malaysia Vision Valley dan MRT3.

“Kemunculan COVID-19 telah memaksa Kerajaan mencari jalan untuk mengurangkan kos beberapa projek mega serta mengenal pasti strategi bagi memulihkan ekonomi negara pasca COVID-19.

“Perkembangan ini menyebabkan syarat asal Perjanjian Dua Hala yang dimeterai pada tahun 2016, tidak lagi berdaya maju bagi Malaysia. Kita terpaksa meneliti semula keseluruhan struktur projek dan model perniagaan yang termaktub dalam perjanjian tersebut,” ujarnya.

Katanya lagi, berikutan itu, kerajaan telah membuat kajian termasuklah membabitkan struktur projek, model perniagaan, reka bentuk dan sistem terbaharu yang boleh diguna pakai selepas pihak Singapura bersetuju memberi penangguhan terakhir projek berkenaan pada Mei tahun lalu.

“Hasil daripada kajian semula yang dijalankan, kita telah mencadangkan struktur baharu yang pada pandangan Malaysia bukan sahaja lebih kemas, malah model HSR yang dicadangkan itu digunakan secara meluas di seluruh dunia, antaranya di Eropah, United Kingdom, Jepun dan Korea Selatan.

“Cadangan struktur projek baharu itu juga mengelakkan kerajaan daripada memberikan jaminan berjumlah RM60 bilion selama 30 tahun. Di samping itu, ia juga memberikan kita lebih banyak fleksibiliti dalam membiayai projek ini.

“Selain daripada itu, kita juga telah mencadangkan beberapa perubahan lain. Ini termasuklah perubahan kepada jajaran dan reka bentuk stesen yang kesemuanya akan mengurangkan perbelanjaan kira-kira 30%.

“Beberapa perbincangan yang intensif pada peringkat teknikal dan peringkat menteri telah diadakan sepanjang enam bulan yang lalu. Perdana Menteri kita dan Perdana Menteri Singapura juga telah mengadakan sidang video pada 2 Disember 2020 lalu. Malangnya, kita gagal mencapai kata sepakat,” ujarnya lagi.

Dalam pada itu, menyebut soal pampasan yang perlu dibayar, Mustapa berkata, pihaknya tidak boleh mendedahkan mengenai perkara berkenaan memandangkan ia termaktub di bawah Perjanjian Dua Hala.

Bagaimanapun, tegasnya, pampasan yang perlu dibayar itu bukanlah bersifat punitif, sebaliknya ia adalah untuk membayar semula kos tertentu projek yang sudah dibelanjakan Singapura.


Kejohanan dan klinik sepak takraw cungkil bakat pelapis

TELOK MAS 26 Feb – Kejohanan Sepak Takraw Tertutup Melaka Piala Sulaiman akan diteruskan setiap tahun dalam usaha mencungkil bakat baru selain mencari pelapis berbakat mewakili negeri ke peringkat kebangsaan.

Ketua Menteri Melaka, Datuk Seri Utama Sulaiman Md Ali berkata, menerusi kejohanan dianjurkan Persatuan Sepak Takraw Melaka (PASTAM) itu, persatuan itu menerima 36 penyertaan daripada pasukan sepak takraw di seluruh negeri.

Katanya, daripada jumlah itu hanya 24 sahaja yang terpilih menyertai kejohanan itu berikutan pelbagai kriteria diambil kira bagi melayakkan mereka memasuki pertandingan itu.

“Disamping itu kita akan mencari bakat-bakat yang dapat kita cungkil. Ada .talent seekers’ (pencari bakat) yang memerhati mereka untuk kita mewakili negeri Melaka nanti.

“Usaha ini perlu diteruskan memandangkan pasukan sepak takraw, Melaka Titans berjaya meriah juara dalam Divisyen 1 Sepak Takraw League (STL) 2021 dan kita akan memasuki Liga Premier pada tahun akan datang,” katanya.

Beliau berkata demikian selepas merasmikan Kejohanan Sepak Takraw Tertutup Negeri Melaka Piala Sulaiman 2022 di Dewan Kompleks Komuniti Desa, KEMAS di sini hari ini.

Mengulas lanjut, beliau berkata, perbincangan turut diadakan bersama Akramuddin bagi pelaksanaan klinik sukan sepak takraw dalam kalangan kanak-kanak dan remaja bagi mengangkat sukan itu ke peringkat lebih tinggi.

“Kita akan buat sepanjang tahun, begitu juga melatih atau membuka klinik sukan sepak takraw bagi mencungkil bakat mereka yang berminat menyertai sukan ini dan ia akan dilaksanakan nanti.

“Kenapa tidak kita angkat sukan ini dan jika ada usaha persatuan sukan lain menghasilkan juara, kita juga menggalakkan mereka untuk mengadakan acara sukan secara tahunan,” katanya.


Gaza ‘hadiahkan’ Malaysia Street sempena Hari Kemerdekaan ke-64

AYER KEROH 31 Ogos – Malaysia menerima ‘hadiah’ istimewa daripada penduduk Gaza sempena Hari Kemerdekaan ke-64 hari ini dengan menamakan sebatang jalan di barat bandar Gaza sebagai ‘Malaysia Street’.

Berita gembira sebagai tanda menghargai peranan dan sumbangan negara dalam pembebasan Palestin itu dikongsi Pengerusi Persatuan Kebudayaan Palestin-Malaysia (PCOM), Muslim Imran, melalui laman Twitternya hari ini.

Papan tanda nama jalan tersebut ditulis dalam bahasa Arab dan bahasa Inggeris yang memberi penerangan ringkas berhubung Malaysia dan peranan negara ini dalam perjuangan membebaskan Palestin daripada cengkaman rejim Zionis Israel.

Sementara itu, Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman turut berkongsi perkembangan itu yang turut dihadirinya sebagai perasmi.

“Perasmian jalan tadi disempurnakan dengan kehadiran Datuk Bandar Gaza, Dr Yahya As-Sarraj, CEO Cinta Gaza, Pengarah MyCare di Gaza Dr Ziad Shehadah serta rakan-rakan media tempatan.


Kenyataan tular larangan laungan azan guna pembesar suara bukan di Malaysia

KUALA LUMPUR, 27 April – Polis Diraja Malaysia (PDRM) mengesahkan bahawa kenyataan yang tular di media sosial baru-baru ini berhubung larangan laungan azan menggunakan pembesar suara bukan dikeluarkan di Malaysia sebaliknya berlaku di Pune, India.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata arahan itu dibuat oleh Presiden Maharashtra Navnirman Sena iaitu Raj Thackeray dan dilaporkan dalam sebuah portal The New Indian Express pada 17 April lepas.

Beliau berkata Raj juga turut mengarahkan agar membuang semua pembesar suara dari masjid sebelum 3 Mei ini dan mengumandangkan ‘Hanuman Chalisa’ (puisi untuk dewa) di hadapan masjid jika arahan itu gagal dipatuhi.

“Selain itu, PDRM juga sedang menjalankan siasatan terhadap pemilik akaun TikTok dikenali sebagai ‘Syierabahari_ ‘ yang dilihat mengulas isu berkenaan secara provokasi dan berkemungkinan boleh menggugat ketenteraman serta keharmonian kaum di negara ini,” katanya dalam kenyataan hari ini.

Beliau berkata siasatan dijalankan mengikut peruntukan Seksyen 505 (c) Kanun Keseksaan kerana mengeluarkan kenyataan dengan niat mengapikan mana-mana golongan atau kaum dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Sebelum ini tular di media sosial, seorang lelaki dikenali sebagai Raj Thackeray dalam laporan sebuah portal mengarahkan agar membuang semua pembesar suara dari masjid sebelum 3 Mei ini dan mengumandangkan ‘Hanuman Chalisa’ (puisi untuk dewa) di hadapan masjid jika arahan itu gagal dipatuhi.- BERNAMA


Jawatankuasa khas ditubuh tangani kes penipuan kerja libatkan rakyat Malaysia

Menteri Luar Datuk Seri Saifuddin Abdullah dalam kenyataan hari ini berkata jawatankuasa berkenaan akan dianggotai pelbagai agensi kerajaan dan dipengerusikan oleh beliau sendiri.

Saifuddin yang kini berada di New York bersempena Sesi ke-77 Perhimpunan Agung Pertubuhan Bangsa-Bangsa Bersatu, menzahirkan penghargaan kepada Perdana Menteri Datuk Seri Ismail Sabri Yaakob dan Menteri di Jabatan Perdana Menteri yang sedang memangku tugas Menteri Luar Datuk Dr Abdul Latiff Ahmad serta seluruh jemaah menteri yang meneliti dan membincangkan isu berkenaan.

Pada Isnin, beliau mempengerusikan mesyuarat secara maya bersama duta-duta dan kuasa usaha sementara Malaysia di Myanmar, Kemboja, Laos, Thailand dan Vietnam bagi mempersiapkan nota mesyuarat untuk diterangkan oleh Abdul Latiff dalam mesyuarat jemaah menteri.

“Kami juga bersetuju untuk mengadakan mesyuarat dengan pengurusan tertinggi Polis Diraja Malaysia secara berkala dan meningkatkan penerangan media bagi isu ini,” katanya.

Tambahnya kerajaan melalui Kementerian Luar serta perwakilan-perwakilan Malaysia di luar negara terus komited dalam memperkasakan usaha untuk menyelamatkan mangsa-mangsa dan membawa mereka pulang ke tanah air dengan selamat.

Sementara itu, Kementerian Luar dalam kenyataan berasingan pada Rabu malam berkata 15 lagi mangsa sindiket warganegara Malaysia berjaya diselamatkan dan dibawa pulang pada Selasa.

Sehingga Rabu, katanya, jumlah keseluruhan laporan yang diterima kementerian membabitkan empat negara iaitu Kemboja, Laos, Myanmar dan Thailand adalah sebanyak 301 kes.

Selain itu, 34 orang mangsa sedang ditahan di depoh tahanan imigresen, manakala baki 99 orang lagi masih dikesan oleh pihak berkuasa negara-negara berkenaan, kata Kementerian Luar. – BERNAMA


24 individu terima anugerah darjah kebesaran Terengganu

KUALA TERENGGANU, 13 Feb – Sultan Terengganu Sultan Mizan Zainal Abidin hari ini berkenan mengurniakan bintang dan darjah kebesaran negeri Terengganu kepada 24 individu bagi 2021.

Ketua Setiausaha Negara Tan Sri Mohd Zuki Ali mendahului senarai 24 penerima apabila dianugerahkan Darjah Seri Setia Sultan Mizan Zainal Abidin (SSMZ), yang membawa gelaran Datuk Seri.

Seramai 19 individu dianugerahkan Darjah Datuk Paduka Mahkota Terengganu (DPMT) yang membawa gelaran Datuk, termasuk pelumba basikal negara Azizulhasni Awang; Pengarah Jabatan Kesihatan Negeri Terengganu Kasemani Embong; Pengarah Jabatan Kesihatan Negeri Pahang Dr Nor Azimi Yunus dan Naib Canselor Universiti Malaysia Terengganu (UMT) Prof Datuk Dr Mazlan Abd Ghaffar.

Sultan Mizan juga berkenan mengurniakan Darjah Kebesaran Setia Mahkota Terengganu Yang Amat Dihormati (SMT) kepada empat penerima termasuk Pakar Patologi Hospital Sultanah Nur Zahirah (HSNZ) Dr. Fatimah Haslina Abdullah dan Pengarah Hospital Hulu Terengganu Dr. Mohamad Yurzi Mat Rani @ Ghani.- BERNAMA


Putra Specialist Hospital-Bank of Riau jalin kerjasama pelancongan kesihatan

EXCO Kesihatan Negeri Dr Muhamad Akmal Saleh yang mewakili PSH berkata, kerjasama itu terjalin dalam dalam kunjung hormatnya ke atas Ketua Pegawai Eksekutif Bank of Riau Dr Andi Buchari, hari ini.

“Selain itu, kita juga bersetuju mewujudkan ‘special lane’ dan diskaun istimewa untuk pemegang kad kredit Bank of Riau yang menjalani rawatan di PSH.

“Malah, staf Bank of Riau seramai hampir 2,300 orang juga boleh menggunakan manfaat perubatan di PSH, selain turut menggiatkan promosi saringan kesihatan setahun sekali sambil bercuti ke Melaka kepada staf bank itu,” katanya dalam satu hantaran di Facebook.


Bekalan 8.2 juta dos vaksin Sinovac menjelang akhir Jun- Ismail Sabri

KUALA LUMPUR 23 Mei – Kerajaan akan mempunyai bekalan 8.2 juta dos vaksin Sinovac menjelang akhir Jun dengan 3.8 juta daripadanya melalui proses secara “fill and finish” oleh Pharmaniaga Life Science Sdn Bhd.

Menteri Kanan (Kluster Keselamatan) Datuk Seri Ismail Sabri Yaakob berkata sebanyak 4.4 juta dos vaksin COVID-19 itu diimport terus dari China dengan 400,000 telah diedarkan, satu juta telah diterima manakala baki tiga juta lagi diperoleh akhir bulan depan.

Kilang Pharmaniaga Life Science telah menyiapkan 1.8 juta dos vaksin Sinovac serta dua juta lagi dijangka pada akhir Jun ini dan ini bermakna sejumlah 8.2 juta dos vaksin jenis ini mampu dibekalkan kepada kerajaan, katanya pada sidang media selepas menyaksikan proses pengilangan ‘fill and finish’ di kilang Pharmaniaga Life Science Sdn Bhd di Puchong dekat sini hari ini.

“Tidak timbul isu kekurangan bekalan kerana Pharmaniaga Life Science boleh bantu dengan kilang yang ada… kalaulah benar seperti digembar-gembur di luar sana iaitu kekurangan bekalan, dengan apa yang kita ada hari ini seperti yang saya kata tadi minimum menjelang penghujung Jun kita boleh bekalkan 8.2 juta dos vaksin,” katanya.

Ismail Sabri berkata sehingga semalam, kilang Pharmaniaga Life Science telah menyiapkan sebanyak 1,889,800 dos vaksin untuk edaran dan jumlah keseluruhan pengeluaran produk vaksin dari kilang itu ialah 2,609,800 sehingga hujung bulan Mei 2021.

Sementara itu, Zulkarnain berkata kilang itu yang pada masa ini mempunyai kapasiti menghasilkan dua juta dos vaksin sebulan sedang meningkatkan jumlah pengeluaran kepada empat juta dos vaksin sebulan yang dijangka dapat dilaksanakan mulai Ogos ini.

“Ini strategi yang kami ambil untuk membantu kerajaan dan jika ini berlaku diharap seawal Ogos kami boleh membekalkan sehingga empat juta dos sebulan kepada kerajaan,” katanya.


Dr Noor Hisham nasihat pihak industri letak label kandungan garam pada produk makanan, minuman

KUALA LUMPUR, 14 Mac – Ketua Pengarah Kesihatan Tan Sri Dr Noor Hisham Abdullah menasihatkan pihak industri makanan agar mematuhi Akta Makanan 1983 pindaan 2020 yang mewajibkan pelabelan kandungan garam pada produk makanan dan minuman.

Beliau berkata langkah itu dapat membantu pengguna memahami tentang kandungan nutrisi sesuatu produk makanan atau minuman, dan secara tidak langsung menggalakkan orang ramai membeli makanan yang lebih sihat dan sesuai dengan keperluan.

Katanya berdasarkan tinjauan di pasar raya di Malaysia pada tahun 2017 hanya separuh daripada produk makanan didapati menunjukkan label kandungan garam pada maklumat pemakanan.

“Kementerian Kesihatan akan memberi tumpuan utama kepada pihak industri makanan dengan memberikan pendidikan dan kerjasama berterusan bagi memastikan mereka komited melakukan reformulasi produk makanan dan minuman agar kandungan garam dapat dikurangkan,” katanya dalam kenyataan sempena Sambutan Minggu Kesedaran Garam Sedunia yang disambut pada 14 hingga 20 Mac dengan tema ‘Tak Masin Tu Ok!’, hari ini.

Mengulas lanjut Dr Noor Hisham berkata pengambilan garam berlebihan meningkatkan tekanan darah dan seterusnya meningkatkan risiko penyakit kardiovaskular, strok, kanser dan penyakit buah pinggang, yang merupakan punca utama kematian penyakit tidak berjangkit (NCD) di seluruh dunia.

“Dianggarkan kira-kira 11 juta kematian di seluruh dunia dikaitkan dengan diet yang tidak sihat dan tiga juta daripada jumlah ini berpunca daripada pengambilan garam yang tinggi,” katanya.

Justeru Dr Noor Hisham mengingatkan orang ramai mengehadkan pengambilan garam, dengan secara keseluruhan tidak melebihi satu sudu teh sehari termasuk garam tersembunyi bagi mengurangkan risiko penyakit NCD.

Selain itu orang ramai juga katanya perlu mengenali sumber lain garam yang mungkin tersembunyi seperti Sodium Nitrate, Sodium Bicarbonate, Monosodium Glutamate dan memilih produk yang lebih rendah atau kurang garam pada label selain Pilihan Lebih Sihat (HCL) sebagai panduan.

“Masyarakat juga perlu utamakan perisa semula jadi dalam hidangan makanan seperti bawang putih, kunyit, halia, daun ketumbar dan limau nipis dan mengurangkan garam, sos dan penambah perasa seperti monosodium glutamate (MSG), pes sedia guna, kiub dan serbuk perasa dalam masakan.

“Pengambilan makanan diproses ultra juga perlu dihadkan, di samping perlu kerap makan di rumah, dan sekiranya makan di luar, pesan hidangan kurang garam sebagai norma baharu,” katanya.- BERNAMA


Jakim hantar pasukan audit halal ke Australia bulan ini

Menteri di Jabatan Perdana Menteri (Hal Ehwal Agama) Datuk Idris Ahmad berkata ia susulan pengesahan oleh Supreme Islamic Council of Halal Meat in Australia Inc (SICHMA) bahawa berlaku pelanggaran protokol halal dalam proses penyembelihan.

“Kita tidak boleh senyap berkaitan bab halal dan haram ini. Tidak munasabah bagi pihak Jakim untuk tidak bertindak kerana piawaian bagi mendapatkan pengesahan halal adalah ketat dan dipandang tinggi oleh orang ramai. Pada September ini, pasukan audit dari Jakim akan ke sana bagi menjalankan tindakan,” katanya.

Beliau berkata kepada pemberita selepas menyampaikan sumbangan kepada 136 mangsa banjir di sekitar Taiping antaranya Taman Seri Kota Fasa Dua, Kampung Sempadan, Kampung Air Kuning dan Taman Kuning Sari di sini hari ini.

Pada 13 Mei lepas, kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Dilapor ia susulan status halal rumah penyembelihan itu yang diragui apabila prosedur didakwa tidak mengikut syariat Islam berdasarkan bukti rakaman video dan gambar menunjukkan haiwan-haiwan dilemaskan dalam takungan darah binatang yang disembelih terdahulu dan haiwan itu mati akibat lemas bukannya kerana disembelih.

Sementara itu, Idris berkata isu seorang wanita yang didakwa mengerjakan umrah dengan berpakaian ihram lengkap seperti lelaki akan diambil tindakan oleh pihak berkuasa agama negeri.

“Seperti yang kita tahu, wanita tersebut telah pulang dari mengerjakan umrah namun kami masih belum mendapatkan maklumat bagi mengesannya. Pejabat agama di negeri wanita tersebut tinggal akan memanggilnya apabila kami dapat maklumat,” katanya.

Dilapor pada 12 Ogos, tular menerusi media sosial mengenai wanita berkenaan berada di Tanah Suci Makkah dengan lengkap berpakaian ihram seperti jemaah umrah lelaki dan difahamkan wanita itu ke Tanah Suci dengan menggunakan visa pelancong dan bukan menerusi khidmat agensi umrah.

Mengulas mengenai isu bantahan penganjuran konsert artis antarabangsa di negara ini, Idris berkata setiap perkara perlu ada batasan dan mengikut panduan yang sebenar.

“Islam tidak antihiburan dan sosial tetapi perlu ada hadnya. Sepertimana Islam tidak anti orang makan dan minum namun pasti ada batasan. Apa yang boleh makan, apa yang tidak boleh.

“Jangan kita anggap semua benda perlu ada kebebasan. Kalau begitu tidak perlu ada undang-undang. Kalau mahu bercakap tentang ‘freedom’ (kebebasan), cakap tentang semua bab, jangan sesetengah perkara tidak mahu ikut pula,” katanya.

Semalam, hanya wakil Jakim sahaja yang dilaporkan membantah penganjuran konsert artis barat dalam sesi mesyuarat bersama pelbagai agensi baru-baru ini manakala15 lagi agensi menyokong penganjuran diteruskan.


Teknologi pembedahan diabetik Turkiye ke Melaka

AYER KEROH 26 Ogos – Teknologi rawatan pembedahan diabetik dari Turkiye dicadang untuk dibawa ke Melaka, mampu menawarkan lebih banyak alternatif bagi merawat masalah kencing manis.

Exco Kesihatan dan Anti Dadah negeri Dr Muhamad Akmal Saleh berkata, usaha itu selaras dengan hasrat kerajaan negeri untuk membangunkan sub-sektor pelancongan kesihatan di Melaka.

Katanya, satu rundingan membabitkan wakil Kerajaan Melaka dan pihak terbabit akan dilaksanakan bagi memastikan perancangan itu direalisasikan pada masa akan datang.

“Menerusi pembedahan dikenali sebagai ‘Metabolik Surgery’ di Turkiye terbukti keberkesanannya berbanding pengambilan insulin atau cara lain diamalkan di Malaysia ketika ini.

“Ini adalah kejayaan besar dalam bidang perubatan, ketika ini 51 peratus penduduk Malaysia termasuk dalam golongan obesiti yang berisiko tinggi menghidap kencing manis.

“Jadi kita harap teknologi ini dapat dilaksanakan di Melaka dan dimanfaatkan rakyat di negeri ini,” katanya pada sidang media selepas menyaksikan Majlis menandatangani Memorandum Persefahaman (MoU) antara Kumpulan Star Medik dan Persatuan Diabetes Malaysia Melaka di, di sini, hari ini.

Mengulas lanjut, beliau berkata, teknologi yang akan dibawa masuk ke negeri ini juga akan menawarkan latihan kepada doktor tempatan agar mahir dan menguasainya dengan cara yang betul.

“Negeri Melaka ada Hospital Pakar Putra dan pusat perubatan lain yang berpotensi untuk kerjasama ini. Jika boleh latih doktor tempatan menggunakan teknologi ini atau bawa doktor di Turkiye ke negeri ini ia akan membantu Melaka mencapai status negeri pelancongan perubatan.

“Teknologi ini belum lagi ada di Malaysia dan inilah pertama kalinya, jadi kita berbesar hati untuk meluaskan kerjasama ini antara pihak yang terlibat bagi memperkasa peluang ini,” katanya.


Melaka jadi negeri pertama penganjuran Festival Riuh

Menteri Komunikasi dan Multimedia, Tan Sri Annuar Musa berkata, festival berprestij itu akan diadakan bagi menggabungkan produk usahawan, produk orang kampung, pemasaran industri kreatif serta pelbagai lagi.

Beliau berkata, program bersifat serampang dua mata itu diadakan bagi mempromosikan tiga elemen berkenaan dengan tema karakter dari negeri masing masing.

“Kita memperuntukkan sebanyak RM20 juta untuk laksanakan festival ini di setiap negeri di negara ini dengan jangkaan dua festival diadakan dalam sebulan.

“Festival ini pernah diadakan sebelum ini di Johor namun ia diadakan secara kecil-kecilan dan kita menyasarkan ia akan diperluas di seluruh negara sepanjang tahun di mana setiap negeri akan membawa karakter masing-masing,” katanya.

Pada masa sama, ujarnya dalam pelaksanaan program berkenaan beliau menyeru semua pengendali telekomunikasi di negara ini dijadikan sebagai penaja utama sepanjang penganjuran program berkenaan.

“Kita mahu syarikat telco menjadi penaja utama di mana di setiap negeri terlibat satu syarikat akan menjadi penaja utamanya dengan bergilir ke negeri negeri lain.

“Ini akan memberi satu kesinambungan kepada elemen jaringan yang menjadi penghubung kepada perkhidmatan jalur lebar yang perlu bergerak seiring di negara ini,” katanya.


Piala FA: Melaka United berdepan laluan mudah

KUALA LUMPUR 24 Feb – Kelab Bolasepak Melaka United (Melaka United FC) berdepan laluan mudah dalam pusingan pertama Piala FA 2022 apabila diundi menentang PIB FC dalam majlis undian, malam tadi.

Aksi pertama menentang wakil Liga M3 itu dijadual berlangsung di Stadium Hang Jebat yang dijadual pada 11 hingga 13 Mac depan.

Perlawanan tumpuan pusingan pertama Piala FA terarah kepada pertembungan di antara dua kelab Liga Super iaitu Terengganu FC (TFC) dan Negeri Sembilan FC.

Selain itu, pertemuan di antara Petaling Jaya City FC (PJ City FC) dengan Kelantan FC juga bakal menjadi tumpuan peminat bola sepak.

Juara terbanyak Piala FA, Kedah Darul Aman FC dan Selangor FC pula bakal berdepan laluan mudah apabila masing-masing diundi menentang wakil Liga M3 Sains FC dan Harini FT.

Majlis undian bagi saingan Piala FA itu dibuat secara langsung secara dalam talian dan disiarkan di Facebook rasmi Liga Bola Sepak Malaysia (MFL).

Untuk rekod, saingan Piala FA sebelum ini terhenti selama dua musim iaitu pada musim 2020 dan 2021 ekoran penularan pandemik COVID-19.


Gempa bumi sederhana landa Laut Maluku Utara

KUALA LUMPUR, 3 Julai- Gempa bumi sederhana berukuran 5.2 pada skala Richter melanda Laut Maluku Utara, Indonesia pada 7.49 pagi ini.

Menurut kenyataan Jabatan Meteorologi Malaysia (MetMalaysia), gempa pada jarak 129 kilometer (km) tenggara dari Bitung itu berlaku pada kedalaman 61 km.


MOSTI, KKM bermesyuarat putuskan dasar untuk hospital swasta beli vaksin

GEORGE TOWN 1 April – Kementerian Sains, Teknologi dan Inovasi akan bermesyuarat dengan Kementerian Kesihatan Malaysia minggu hadapan, bagi memutuskan dasar dan kerangka kerja untuk hospital swasta membeli vaksin terus dari pembekal.

Menterinya Khairy Jamaluddin berkata, kebenaran telah diberi kepada hospital swasta untuk berunding dengan pembekal bagi pembelian vaksin COVID-19, namun perkara itu masih dalam peringkat awal.

Menurutnya, beliau telah menerima surat permohonan daripada Persatuan Hospital Swasta Malaysia dan kebenaran pemberian akan diberikan kepada hospital swasta, untuk berunding pembelian vaksin terus dengan pembekal.

“Saya sebagai perunding pihak Kerajaan bagi pemberian vaksin, saya tahu bahawa pasaran vaksin sekarang ini sangat-sangat terhad, dan kalau mereka (hospital swasta) dapat pun mungkin penghantaran hujung tahun ini atau tahun depan,” katanya kepada pemberita selepas lawatan ke Pusat Pemberian Vaksin di Kompleks Masyarakat Penyayang sini hari ini.

“Percayalah saya, mereka tidak akan mendapat vaksin sehingga hujung tahun ini atau awal tahun depan. Ini kerana semua vaksin yang diluluskan seperti vaksin Pfizer-BioNTech hanya jual kepada kerajaan negara, vaksin AstraZeneca penghantaran kita mula Jun, manakala vaksin Sinovac kita dapat hanya di kilang di Malaysia,” katanya.

Beliau turut menasihatkan pihak yang ingin menempah terus dengan pembekal vaksin, supaya tidak menaruh harapan tinggi untuk mendapat vaksin dengan cepat.

Sementara itu, Khairy berkata pihaknya sedang mengkaji dengan pihak KKM dan Jawatankuasa Jaminan Akses Vaksin, untuk memberi kemudahan kepada mereka yang telah terima dua dos vaksin.

“Kita, KKM dan Jawatankuasa jaminan akses vaksin sedang berbincang mungkin untuk masa akan datang, kalau sudah terima 2 dos vaksin, mungkin dibenarkan kemudahan kemudahan tertentu, itu masih sedang kita kaji data klinikalnya,” katanya.

“Kita sedang melihat peningkatan yang agak stabil dan saya yakin apabila kita mula fasa 2 pada bulan 19 April, kita akan lihat lebih ramai berdaftar,” katanya.


COVID-19: 489 kes hari ini, dua kluster baharu dikesan

KUALA LUMPUR 6 Okt. – Kes baharu COVID-19 di Malaysia hari ini menurun berbanding semalam namun tetap merekodkan tiga angka dengan mencatatkan 489 kes dan kemunculan dua kluster baharu, menurut Ketua Pengarah Kesihatan Tan Sri Dr Noor Hisham Abdullah.

“Daripada 487 kes penularan tempatan, 467 kes melibatkan warganegara dan 20 kes lagi bukan warganegara manakala kes import melibatkan satu warganegara dan satu bukan warganegara yang mengembara dari India dan Kepulauan Maldives,” katanya dalam kenyataan berhubung situasi COVID-19 di sini, hari ini.

Manakala terdapat 74 kes yang telah pulih menjadikan jumlah kumulatif kes yang telah pulih sepenuhnya adalah 10,501 kes atau 75.0 peratus daripada jumlah keseluruhan kes.

Sementara itu, sebanyak 10 kluster aktif  COVID-19 mencatatkan pertambahan kes hari ini termasuk dua kluster baharu iaitu Kluster Bah Puchong dan Kluster Penjara Reman.

Mengenai perincian kluster baharu, Dr Noor Hisham berkata Kluster Bah Puchong dikenal pasti di Petaling, Selangor; Larut, Matang dan Selama serta Kinta, Perak.

“Kes indeks kluster ini (iaitu kes ke-13061, kes ke-13065 dan kes ke-13069) dikenal pasti positif pada 5 Okt hasil saringan pulang dari kawasan berisiko tinggi (Sabah).

Mereka dimasukkan ke Hospital Sungai Buloh. Susulan itu, saringan kontak rapat telah dijalankan dan dua lagi kes positif di Larut, Matang dan Selama serta Kinta dikenal pasti seterusnya dimasukkan ke Hospital Raja Permaisuri Bainun, Perak,” katanya dalam satu kenyataan media mengenai perkembangan COVID-19 hari ini.


DUN Rim: Ganti khemah uzur

RIM 10 Oktober – Kesukaran penjaja menjalankan perniagaan menggunakan khemah uzur dan terkoyak menarik perhatian Ahli Dewan Undangan Negeri (Adun) Rim Datuk Khaidhirah Abu Zahar yang tampil menghulurkan bantuan.

Katanya, keadaan cuaca tidak menentu dengan kekerapan hujan dijangka berlarutan hingga hujung tahun ini,  pastinya penjaja terbabit berdepan waktu sukar mencari rezeki.

“Saya lihat ada gerai peniaga yang sudah rosak dan koyak, namun tetap gigih mereka berniaga. Risau dengan keadaan itu saya minta pegawai saya untuk menghantar khemah kepada lima peniaga berkenaan,” katanya.


‘Kami pun perlu diberi vaksin’ – Penggiat pelancongan

Pengerusi Persatuan Hotel Bajet Malaysia (MyBHA) Melaka, Sazali Sabri berkata, ia memandangkan pemain industri adalah penyumbang besar kepada sektor ekonomi negeri.

“Saya rasa kita pun kena diutamakan juga…jangan dilupakan, kita perlu cari satu jalan bagaimana boleh divaksinkan untuk pekerja industri sektor pelancongan yang ada ini,” katanya ketika dihubungi MHI.

“Tak guna nanti bila kita dah boleh buka ramai lagi pekerja dari pemain industri pelancongan ini belum divaksin, jadi kes COVID-19 mungkin akan naik semula.

“Bila dah boleh operasi, sektor pelancongan ini adalah utama dan orang mula berkunjung, kalau kita tidak divaksin risiko terdedah lebih tinggi.

Ujarnya, penggiat industri pelancongan di negeri ini telahpun menghantar permohonan bagi mendapatkan vaksin COVID-19 kepada Kementerian Pelancongan, Seni dan Budaya Malaysia (MOTAC).

“Kita memang dah mohon sejak tiga bulan lalu melalui MOTAC dan Bahagian Promosi Pelancongan (BPP) pun dah tahu mengenai hal ini, tapi sampai sekarang tak dapat apa-apa maklum balas.


Isham Jalil dilantik Ahli MT UMNO ganti Tajuddin

KUALA LUMPUR, 24 Jun – Bekas Ketua Penerangan Barisan Nasional (BN) Selangor Isham Jalil dilantik sebagai Ahli Majlis Tertinggi (MT) UMNO malam ini.

Setiausaha Agung UMNO Datuk Seri Ahmad Maslan berkata Isham menggantikan Ahli Parlimen Pasir Salak Datuk Seri Tajuddin Abdul Rahman yang digugurkan sebagai ahli MT.

“Isham telah dilantik Presiden parti Datuk Seri Dr Ahmad Zahid Hamidi dan mengangkat sumpah hari ini,“ katanya kepada pemberita selepas menghadiri Mesyuarat Ahli MT UMNO yang dipengerusikan Ahmad Zahid di Menara Dato Onn di sini malam tadi.

Ahmad berkata Mesyuarat MT UMNO juga mencadangkan supaya Lembaga Unggas Negara wajar dipertimbang untuk diwujudkan bagi menangani isu ayam sekali gus mengelakkan manipulasi pihak kartel berkepentingan.

Beliau berkata Mesyuarat MT juga menegaskan Rang Undang-Undang Anti Lompat Parti dibentangkan segera di Parlimen sebelum Pilihan Raya Umum ke-15 (PRU15) selain mewujudkan Akta Pendanaan Politik agar garis panduan jelas mengenai kewangan parti dapat diadakan.

Katanya mesyuarat juga memutuskan bahawa jentera pilihan raya UMNO di semua peringkat digembleng bersama parti komponen BN supaya tahap kesiapsiagaan jentera BN berada pada tahap tertinggi.

Ditanya mengenai perkembangan Jabatan Pendaftaran Pertubuhan (RoS) mengenai pindaan perlembagaan parti, Ahmad berkata beliau berharap RoS memberikan keputusan segera kerana semua dokumen telah dihantar mengikut prosedur ditetapkan.

Pada 15 Mei lepas, Perhimpunan Agung UMNO Khas secara rasminya meluluskan usul pindaan Perlembagaan UMNO bagi membolehkan MT diberi pilihan menentukan tempoh masa pemilihan parti.

Selain itu, Ahmad memaklumkan Majlis Tertinggi BN akan memutuskan mengenai permohonan daripada Parti Bangsa Malaysia (PBM) untuk menyertai gabungan itu. – BERNAMA


Usaha ‘hidupkan’ Joget Serampang Laut, tarian tradisional Melaka era 70-an

AYER KEROH 23 Mei – Institut Warisan Melaka (INSWA) terus komited dalam menjaga seni warisan Melayu Melaka khususnya tarian tradisional agar ia tidak luput ditelan zaman.

Baru-baru ini, INSWA telah bekerjasama dengan seorang penyelidik Universiti Sains Malaysia (USM) Pulau Pinang bagi tujuan menjalankan kajian gerak tari Joget Serampang Laut, iaitu salah satu tarian lama yang masih dikekalkan hingga kini.

Menurut Pengurus Besar INSWA Nurman Mohd Baroldin, Joget Serampang Laut merupakan tarian tradisional berasal dari Melaka yang mula diperkenalkan sekitar tahun 1970-an oleh Allahyarham Syed Manaf.

Katanya, Allahyarham Syed Manaf merupakan mentor dan guru kepada Ketua Unit Kebudayaan INSWA Noriah Ahmad yang turut memainkan peranan dalam menyuburkan seni tarian tersebut kepada generasi masa kini.

Nurman berkata, kajian bertujuan memelihara warisan tarian berkenaan telah diadakan di USM Pulau Pinang pada 17 dan 18 Mei lalu yang turut diselia Pensyarah Pusat Pengajian Seni USM Dr Nur Zaidi Azraai.

Ujar beliau, penyelidik USM telah menggunakan teknologi Tangkapan Gerakan (Motion Capture) untuk merakam pergerakan pasangan penari INSWA yang bertujuan untuk memahami serta mendalami ragam dan pergerakan tarian tersebut.

“Teknologi Tangkapan Gerakan tersebut bertujuan untuk merakam pergerakan pasangan penari sewaktu menarikan Joget Serampang Laut yang akan digunakan sebagai sumber rujukan bagi kajian yang sedang dijalankan.

“Dengan bantuan teknologi yang canggih ini, setiap ragam Joget Serampang Laut ini mampu dirakam dengan lebih jelas dan terperinci berbanding dengan menggunakan rakaman video biasa,” katanya kepada Melaka Hari Ini.

“Memelihara warisan secara praktikal tidak mencukupi jika falsafah dan maksudnya tidak difahami. Oleh itu, penerokaan visual mikro ini berpotensi untuk memberi pandangan yang jelas kepada falsafah warisan tersebut.

“Pada masa sama, ia juga menterjermahkan bahasa gerak tubuh kepada visual bagi pemahaman yang lebih teliti kepada ekspresi dan maksud gerak tari tersebut,” katanya.

Selain menjalankan kajian, delegasi INSWA ke Pulau Pinang turut mengadakan Bengkel Gerak Tari yang bertempat di Panggung Sasaran USM yang disertai pelajar jurusan Seni Persembahan USM, diketuai oleh Dr Andika Aziz Hussin selaku Ketua Unit Drama dan Teater, Pusat Pengajian Seni USM.

Bengkel tersebut diadakan bagi mengajar asas pergerakan tubuh badan di dalam tarian kepada para pelajar drama dan teater yang baharu memulakan kelas secara bersemuka.


Polis akan panggil wartawan Al Jazeera dalam masa terdekat

PUTRAJAYA 7 Julai – Polis akan memanggil pengendali Al Jazeera dan wartawannya yang berkaitan dalam masa terdekat bagi membantu siasatan berhubung dokumentari agensi berita antarabangsa itu mengenai cara Malaysia menangani pendatang tanpa izin dalam usaha mengekang penularan COVID-19.

Ketua Polis Negara Tan Sri Abdul Hamid Bador berkata siasatan akan dilakukan menurut beberapa peruntukan undang-undang di bawah Kanun Keseksaan dan Akta Hasutan.

“Kita akan tengok dari sudut undang-undang selepas dia menjawab soalan-soalan,” katanya ketika ditemui pemberita di sini hari ini selepas menghadiri perasmian Hari Banci Penduduk dan Perumahan 2020 oleh Perdana Menteri Tan Sri Muhyiddin Yassin.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid semalam mengesahkan polis telah memulakan siasatan berhubung laporan itu dengan kertas siasatan dibuka mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19.

Sementara itu, mengenai dakwaan beberapa wakil daripada inisiatif Parlimen Digital telah dihubungi polis selepas mereka menamatkan sidang maya pada 4 Jun lepas, Abdul Hamid berkata semakan dalaman mendapati tiada individu yang dipanggil polis setakat ini.

“Siapa yang rasa dirinya ditindas sila tampil ke depan. Saya nak tahu siapa yang dipanggil, polis mana yang panggil kerana setakat ini selepas disemak tidak ada pihak saya yang memanggil mereka.


Perzim terima keputusan Melaka tidak buka sempadan

BANDA HILIR 24 Sept. – Perbadanan Muzium Melaka (PERZIM) akur keputusan kerajaan negeri yang tidak akan membuka pintu sempadan negeri untuk pelancong bermula bulan depan.

Timbalan Pengerusinya, Datuk Akramuddin Abdul Aziz berkata, pendirian itu yang dimaklumkan oleh Ketua Menteri, Datuk Seri Utama Sulaiman Md Ali dianggap berasas, ekoran kebimbangan wujudnya kluster baharu ekoran kedatangan pelancong nanti.

Menurutnya, walaupun pintu sempadan negeri belum dibuka, pihaknya telah melakukan persiapan sepenuhnya untuk menerima kunjungan pelancong sama ada dalam negeri mahupun luar Melaka.

“Kita akur dengan keputusan kerajaan negeri itu dan menunggu arahan selanjutnya nanti, sekiranya diminta muzium buka dalam masa terdekat ini kita masih bergantung dengan arahan kerajaan negeri,” katanya.

Beliau ditemui pada majlis penyerahan kita makanan dalam program Sinergi CSR Infaq Rezeki Jelajah Prihatin Selatan 2021 kepada 100 pengayuh beca di pekarangan Muzium Kesultanan Melayu Melaka, di sini.

Melaka hanya akan membenarkan aktiviti rentas negeri dengan syarat mencapai 90 peratus kadar vaksinasi dewasa berdasarkan data dan analisis yang telah dibuat oleh Kementerian Kesihatan Malaysia (KKM) dan Majlis Keselamatan Negara (MKN).

Selain itu kata Akramuddin, pihaknya sudah membuat persediaan menyeluruh bagi menerima pelancong antaranya melengkapkan dua dos vaksin terhadap semua petugas dan menempatkan sanitasi air di semua muzium PERZIM.

“Apabila sudah boleh terima kunjungan pelancong nanti, muzium akan dibuka secara berperingkat dan kita masih bergantung kepada arahan kerajaan negeri berhubung soal itu nanti,” katanya.

Beliau turut melahirkan penghargaan kepada Menteri Pelancongan, Datuk Seri Nancy Shukri kerana meletakkan Melaka antara tiga destinasi baharu gelembung pelancongan selain Genting Highland dan Pulau Tioman.

Akramuddin yang juga Presiden Persatuan Homestay negeri Melaka berkata, pihak industri inap desa negeri juga kini bersedia menerima kedatangan pelancong dan setakat ini, 45 peratus pengusahanya telah menerima tempahan bilik.


Harjeet Singh dilantik KSU KKM

PUTRAJAYA, 11 April – Datuk Harjeet Singh dilantik sebagai Ketua Setiausaha (KSU) Kementerian Kesihatan (KKM) yang baharu berkuat kuasa hari ini.

Ketua Setiausaha Negara Tan Sri Mohd Zuki Ali dalam satu kenyataan hari ini berkata Harjeet Singh mempunyai pengalaman luas dalam bidang perancangan, pengurusan sumber manusia, dan dasar serta pernah berkhidmat sebagai Ketua Pengarah Biro Pengaduan Awam.

“Saya percaya dengan pengalaman, pengetahuan dan kredibiliti yang dimiliki, beliau mampu menerajui KKM untuk memberikan perkhidmatan dengan penuh integriti, cekap dan pantas sejajar dengan slogan Kementerian ‘Kami Sedia Membantu’,” kata Mohd Zuki.

Berkelulusan Ijazah Sarjana Muda Sains dari Universiti Ohio, Columbus, Amerika Syarikat, Harjeet Singh telah berkhidmat selama 33 tahun dalam perkhidmatan awam dengan menyertai perkhidmatan sebagai Pegawai Tadbir dan Diplomatik pada 1 Ogos 1989.- BERNAMA


KPT rancang tambah 19 lagi PPV IPT- Noraini

JOHOR BAHRU 27 Jun – Kementerian Pengajian Tinggi (KPT) sedang merancang untuk menambah 19 lagi Pusat Pemberian Vaksin Institusi Pengajian Tinggi (PPV IPT) dalam usaha membantu negara mencapai imuniti kelompok dengan lebih pantas.

Menteri Pengajian Tinggi, Datuk Seri Dr Noraini Ahmad berkata, ketika ini 26 PPV IPT sudah beroperasi di seluruh negara dan penambahan itu akan menjadikan jumlah keseluruhan meningkat kepada 45 PPV IPT.

“Ketika ini, PPV IPT yang beroperasi mempunyai kapasiti 25,400 dos vaksin sehari dan sehingga 21 Jun lalu, seramai 200,016 orang sudah menerima vaksin,” katanya dalam satu kenyataan di sini, semalam.

Menurut kenyataan itu, Noraini turut menerima kunjungan Ketua Pengarah Kesihatan Tan Sri Dr Noor Hisham Abdullah ke program rintis PPV Bergerak, Hospital Canselor Tuanku Muhriz (HCTM) dekat Batu Pahat, hari ini.

Noraini berkata, PPV yang digerakkan sejak dua minggu lepas itu berperanan dalam memberikan akses vaksinasi dengan lebih meluas kepada masyarakat luar bandar.

“Selain HCTM, semalam PPV IPT Unimas sudah berjaya mencatatkan rekod iaitu 5,584 penerima vaksin sehari. Secara keseluruhan sejumlah 37,758 penerima sudah menerima vaksin di PPV berkenaan sejak ia beroperasi pada 10 hari lalu,” katanya.

Beliau berkata pada Isnin depan sebuah lagi PPV IPT akan dibuka di Universiti Sains Islam Malaysia (USIM) yang boleh menerima kapasiti seramai 3,000 penerima vaksin sehari, selain mampu memberi manfaat kepada penduduk terutamanya di Negeri Sembilan.


Ekonomi Malaysia sedang pulih

KUALA LUMPUR 14 Ogos – Ekonomi Malaysia sedang mencatatkan pemulihan dalam keluk berbentuk ‘V’ selepas mengalami impak COVID-19 dan pelaksanaan perintah kawalan pergerakan pada suku kedua tahun ini.

Gabenor Bank Negara Malaysia (BNM) Datuk Nor Shamsiah Mohd Yunus berkata keadaan bagaimanapun masih belum reda berikutan cabaran berkaitan pandemik itu yang masih dihadapi Malaysia serta di negara-negara lain.

“Sehubungan itu, keadaan ekonomi beransur-ansur pulih dan peningkatan itu adalah lebih kukuh pada 2021,” katanya pada majlis taklimat bersama Pengarang-Pengarang Kanan Media pada Khamis lepas.

Beliau berkata berikutan itu, BNM juga telah menyemak semula unjuran KDNK 2020 kepada -3.5 hingga -5.5 peratus daripada -2 hingga 0.5 peratus sebelum ini berikutan anggaran awal itu dibuat berdasarkan tempoh pelaksanaan kawalan pergerakan selama empat minggu berbanding tujuh minggu.

Ini disusuli dengan PKP Bersyarat (PKPB) pada 4 Mei dan seterusnya PKP Pemulihan pada 10 Jun-31 Ogos, 2020 yang membawa kepada pembukaan semula ekonomi secara beransur-ansur.

Mengulas selanjutnya dalam sesi taklimat yang berlangsung selama 90 minit, Nor Shamsiah berkata : “Oleh kerana perintah kawalan itu dilaksanakan secara tegas, kita sebaliknya dapat membuka semula sebahagian besar sektor ekonomi pada kadar lebih pantas berbanding jangkaan awal. Inilah yang dapat meminimumkan kesan buruk serta kekal terhadap ekonomi.”

Malah, tegasnya, peningkatan ketara itu dapat dilihat dalam beberapa indeks seperti sektor borong dan runcit, pengeluaran perindustrian manakala eksport dan perbelanjaan kad kredit turut mencatat pemulihan.

Selain itu, aktiviti pembelian baharu oleh penumpang penerbangan menyaksikan peningkatan sebanyak 6.3 peratus pada bulan Jun lepas berbanding kemerosotan ketara sebanyak 99.7 peratus pada April.

Ini akan membantu pemulihan ekonomi memandangkan perbelanjaan penggunaan oleh golongan T20 dan M40 adalah tunjang atau menyumbang 80 peratus terhadap penggunaan swasta.

“Perbelanjaan kumpulan isi rumah ini akan meningkat seiring dengan kelonggaran mobiliti domestik dan pembukaan semula sempadan antarabangsa. Isi rumah ini juga berkemungkinan besar akan mengalihkan tumpuan perjalanan antarabangsa mereka kepada perjalanan tempatan,” katanya.

“Oleh itu, terdapat ruang untuk kita menyalurkan semula perbelanjaan ini ke dalam ekonomi domestik dengan pelancongan tempatan akan menjadi penerima manfaat itu,” katanya.

Malaysia juga boleh memanfaatkan permintaan lebih besar susulan pandemik tersebut seperti peningkatan perbelanjaan bagi tujuan penjagaan kesihatan dan penggunaan lebih ketara membabitkan semikonduktor dan peralatan perubatan yang mana sektor serta negara ini berperanan sebagai penggiat utama.

Ini berdasarkan kepada kedudukan Malaysia sebagai pengeksport semikonduktor keenam terbesar dunia, menempatkan firma teknologi global yang terkemuka, pasaran terbesar untuk alat atau peranti perubatan di ASEAN dan di tempat ketiga di Asia dari segi persiapan menghadapi pandemik.

“Pelaksanaan dasar-dasar yang betul untuk memanfaatkan peluang dalam kawasan pertumbuhan baharu (akan dapat membantu pemulihan ekonomi). Kita boleh lakukannya kerana sudah pun memiliki asas-asasnya… kita akan mendapat manfaat hasil daripada kekuatan itu,” katanya.

“Kita bukan di paras (pencapaian) pada tempoh sebelum COVID-19, namun tidak akan mengalami keadaan lebih sukar. Apa yang penting adalah supaya kita dapat membuat pelaburan yang memadai dalam bidang yang dapat memperkukuh ekonomi dan memaksimumkan potensi pertumbuhan dalam sektor yang berdaya tahan terhadap COVID-19,” katanya.

Jelas Nor Shamsiah, strategi dan konsolidasi fiskal bagi jangka sederhana juga perlu dirangka manakala Rancangan Malaysia Ke-12 perlu mengambil kira dasar-dasar struktur yang perlu dilaksanakan serta disesuaikan dengan aktiviti-aktiviti normal baharu selain dapat menjana ekonomi.

Risiko kemerosotan juga masih ada selagi wujudnya pandemik yang boleh menyebabkan pelaksanaan semula kawalan pergerakan serta mempengaruhi prestasi ekonomi global, katanya.

Pada Jun lepas, Tabung Kewangan Antarabangsa (IMF) mengunjurkan pertumbuhan -4.9 peratus untuk ekonomi global pada 2020 iaitu 1.9 peratus mata lebih rendah daripada April 2020.


Selesema babi: Tiada risiko jangkiti manusia – DVS

KUALA LUMPUR 2 Julai –  Jabatan Perkhidmatan Veterinar (DVS) telah mengesan sampel yang seropositif virus Swine Influenza H1N1 (SIV H1N1) atau selsema babi pada ternakan babi komersial dan babi hutan menerusi program survelan kebangsaan yang dijalankan.

Dalam satu kenyataan hari ini, jabatan itu memaklumkan bagaimanapun ternakan babi yang seropositif itu tidak menunjukkan sebarang gejala penyakit serta tidak berisiko untuk menyebarkan jangkitan kepada manusia.

Sehubungan itu, Kementerian Pertanian dan Industri Makanan melalui DVS dan Jabatan Perkhidmatan Kuarantin dan Pemeriksaan Malaysia telah mengambil tindakan pencegahan penyakit rentas sempadan daripada memasuki negara dengan melaksanakan pelbagai aktiviti.

Antaranya meneruskan larangan pengimportan babi dan produk babi dari negara terjangkit dan berisiko dijangkiti, aktiviti pencegahan di pintu masuk utama negara yang membabitkan aktiviti pemantauan dan pemeriksaan ke atas babi serta produk babi dari negara berisiko.

Turut dilaksanakan kempen kesedaran awam kepada penternak mengenai penyakit babi di semua negeri dan penternak diminta meningkatkan biosekuriti ladang melalui tindakan pencegahan seperti tidak melawat ladang yang terjangkit.

Menurut kenyataan itu, survelan klinikal dan pensampelan terus dijalankan di semua ladang babi komersial dan babi hutan termasuk di pintu masuk negara yang mana sampel diambil akan diuji di makmal DVS.

“Jika terdapat sampel positif, ujian lanjut untuk menentukan strain H1N1pdm09 virus dan G4 EA H1N1 akan dijalankan selain pihak kementerian akan bertindak menyelaras dengan pelbagai agensi penguat kuasa dan pihak berkuasa berkaitan bagi memperkemaskan aspek kawalan bersepadu bagi menghalang kemasukan/penularan penyakit itu,” katanya.

Kenyataan itu menyebut industri babi di Malaysia ketika ini mempunyai populasi sebanyak 1,748,547 ekor bernilai RM5 bilion yang diternak di 614 ladang komersial melibatkan kira-kira 5,000 pekerja yang terbabit secara langsung dalam industri ternakan babi.

SIV H1N1 merupakan virus avian influenza yang beradaptasi dan bermutasi menjadi virus babi dan terdapat tiga strain H1N1 yang telah dikenal pasti iaitu SIV H1N1, H1N1pdm09 virus dan G4 EA H1N1.

SIV H1N1 biasa ditemukan pada babi dan sangat endemik dalam kalangan negara pengeluar babi di dunia seperti Amerika, Mexico, dan China yang menyebabkan jangkitan dengan kadar morbiditi tinggi tetapi kematian rendah.

Pada 2009, virus influenza swine subtip yang baharu iaitu novel 2009 H1N1 Pandemic (H1N1pdm09 virus) dijumpai pada manusia di Mexico tetapi dianggap masih kurang berbahaya kerana boleh dikawal melalui pemberian vaksin selesema bermusim H1N1 pada manusia berbanding G4 EA H1N1 yang bersifat lebih patogenik dan berbahaya serta tidak boleh dicegah melalui vaksin sedia ada.


Politik Melaka: Rumah siap pahat berbunyi

Rumah siap pahat berbunyi – Itulah bidalan paling tepat menggambarkan politik Melaka mutakhir ini. Bunyi tersebut dilakukan oleh mereka yang jelas mencemburui suasana pentadbiran Negeri Melaka yang stabil lagi makmur!

Serangan terhadap pentadbiran Negeri Melaka dibuat secara konsisten oleh tangan-tangan ghaib atas nama demokrasi. Agenda pihak tertentu ini amat tersusun serta penuh dengan muslihat.

Mungkin pihak tertentu ini masih belum ‘move on’ atau hayat politik mereka amat bergantung kepada ‘politik isu’. Oleh itu, mereka perlu terus mewujudkan isu untuk kekal relevan.

Tanpa mengambil kira benar atau tidak isu yang diketengahkan, mereka akan terus mensensasikan politik adu domba agar dapat mengekalkan ‘kepanasan’ suhu politik Melaka.

Tohmahan liar bahawa akan ada satu usul undi tidak percaya kepada Ketua Menteri semasa Persidangan Dewan Undangan Negeri Melaka akan datang adalah amat keterlaluan.

Di sebalik kegigihan para pemimpin kerajaan Negeri Melaka bekerja meningkatkan ekonomi dan taraf hidup rakyat, mereka terus menjaja fitnah demi agenda peribadi mereka.

Tulisan dan artikel begini disebarkan konon atas nama demokrasi. Namun tulisan dan artikel begini tidak pernah disertakan dengan bukti bagi menyokong tulisan mereka.

Artikel mereka hanya berdasarkan ‘hearsay’ dan tidak pernah disokong dengan fakta-fakta yang sahih. Malahan fitnah mereka telah dinafikan berkali-kali oleh Ketua Menteri dan Exco Kanan Negeri Melaka.

Biarpun telah dinafikan berkali-kali, pihak berkenaan tidak peduli. Mereka terus menabur fitnah dan mencipta persepsi negatif. Mungkin bagi mereka, ‘kelazatan’ menyebar berita palsu itu lebih penting.

Selepas ini, mungkin kerajaan negeri boleh mempertimbang tindakan undang-undang terhadap mereka yang berterusan menyebar berita palsu bagi menggangu tumpuan kerajaan negeri.

Tanpa prejudis, saya tidak terfikir langsung pemimpin utama Kerajaan Negeri Melaka akan mengkhianati mandat rakyat. Bagi dua pemimpin utama Melaka, mandat ini perlu dipertahankan demi rakyat.

Pimpinan Melaka yang diterajui Datuk Seri Sulaiman dan Datuk Seri Rauf kini memberikan tumpuan sepenuhnya memperkasa ekonomi negeri sebelum kita melangkah ke fasa endemik Covid 19.

Para pemimpin di Melaka perlu menyediakan tapak yang kukuh demi memastikan Melaka menjadi pilihan para pelabur apabila pintu ekonomi dibuka sepenuhnya nanti.

Kerana itulah potfolio pelaburan dan perindustrian yang diterajui oleh Rauf giat mencari pelabur baru bagi memastikan ekonomi Melaka terus berkembang di landasan yang tepat.

‘Malaysian Investment Development Authority (MIDA)” melaporkan setakat bulan Januari hingga Mac 2022, Melaka mencatatkan pelaburan masuk berjumlah RM2.6 bilion. Jumlah ini adalah antara yang tertinggi di Malaysia.

Segalanya adalah demi rakyat. Biarpun tohmahan sebegini tidak langsung mengganggu Sulaiman dan Rauf, jangan pula kita biarkan ianya menjadi ‘api dalam sekam’ di kalangan rakyat Melaka.

Kita tidak nampak tanda-tanda pihak berkenaan akan berhenti menyerang Kerajaan Negeri Melaka. Mungkin propaganda Joseph Goebbels, “penipuan yang yang diulang-ulang akan dipercayai (menjadi benar)” sebati dengan mereka.

Hendaknya kita semua jangan jadi seperti itu. Prinsip berpolitik haruslah berteraskan nilai yang murni. Saya percaya, bagi pemimpin utama Melaka, jujur dan amanah adalah perjuangan suci.

Sudah-sudahlah dengan politik adu domba. Rakyat telah membuat pilihan pada PRN yang lalu. Mandat ini perlu dihormati oleh semua pihak dan jangan sesekali kita mengkhianatinya.

Jika ada pihak yang masih berdegil memahat rumah Melaka yang telah siap agar terus berbunyi, kita pastikan pahat mereka tidak berbunyi dengan kejayaan melonjakkan ekonomi Melaka ke tahap lebih tinggi.

“Yang pipih tidak datang melayang, yang bulat tidak datang bergolek”. “Bulat air kerana pembetung, bulat manusia kerana muafakat”. Maka itu, mari bersama kita kukuhkan ‘Rumah Melaka’ sesuai peranan kita di semua peringkat.


Mohd Azizulhasni semakin pulih selepas jalani pembedahan jantung

KUALA LUMPUR, 1 Mei – Pelumba basikal trek negara Datuk Mohd Azizulhasni Awang kini semakin pulih selepas menjalani pembedahan jantung terbuka setelah disahkan mengalami masalah jantung yang jarang ditemui dikenali sebagai arteri koronari kanan yang menyalur dari aorta di posisi yang janggal/ganjil (AAORCA) di Hospital Epworth Richmond, Melbourne.

Atlet berusia 34 tahun, yang juga harapan pingat emas negara pada Olimpik Paris 2024 berkata beliau telah menjalani pembedahan pembetulan selama tiga jam pada 21 April lepas untuk penyakit itu, yang membawa risiko serangan jantung dan kematian mengejut jika tidak dirawat segera.

Ini bermakna pemenang pingat Sukan Olimpik dua kali itu terlepas Sukan Komanwel Birmingham dan Sukan Asia Hangzhou tahun ini, tetapi berazam untuk bersaing pada Olimpik Paris.

“Pasukan perubatan menasihatkan saya untuk melakukan pembedahan secepat mungkin kerana ia adalah situasi yang mengancam nyawa. Saluran (darah) saya tersumbat dan hanya tinggal 20 peratus sahaja mengalir, memang sangat minimum, tambah pula kalau saya buat senaman berintensiti tinggi.

“Kalau saya bersara atau tak aktif pun saya masih perlu menjalani pembedahan dengan cepat kerana keadaan saya akan menjadi lebih teruk apabila saya semakin berusia. Apabila kita semakin tua, otot jantung akan makin menebal, akan menyempitkan lagi saluran yang terhimpit itu,” katanya pada sidang akhbar maya dari Melbourne hari ini.

Mohd Azizulhasni berkata beliau mula merasakan simptom sakit dada selepas kemalangan di Brisbane pada 2019 semasa meraih perak di Olimpik Tokyo, bagaimanapun ujian di hospital termasuk elektrokardiogram (ECG) adalah normal.

Beliau berkata sebaik menyambung semula latihan selepas cuti pasca-Olimpik pada November tahun lepas, beliau rasa sakit luar biasa pada dada seperti serangan jantung, termasuk berpeluh, dan pemeriksaan dengan pakar perunding jantung kardiologi di Melbourne Dr Barveen Aisha menunjukkan bacaan ECG luar biasa.

“Pemeriksaan seterusnya menunjukkan tekanan, ekokardiogram dan angiogram koronari CT semuanya normal, hanya selepas imbasan MRI (pengimejan resonans magnetik) pada awal Disember, doktor memaklumkan bahawa saya mempunyai penyakit jarang jumpa, yang hanya ditemui dalam satu peratus daripada populasi.

“Saya memilih untuk melakukan MRI kedua dan masih 50-50, tetapi selepas berbincang dengan Pakar Perunding Bedah Kardiotorasik Dr Aubrey Almeid, seorang daripada pakar bedah jantung terbaik yang disyorkan Pakar Perunding Bedah Kanan Kardiotorasik merangkap Pengarah Sukan Datuk Seri Dr Jeffrey Jeswant Dillon, baru saya dapat keyakinan untuk buat pembedahan,” katanya.

Bercakap mengenai keadaan selepas pembedahan, ‘The PocketRocketman’ itu berkata beliau semakin pulih walaupun menghadapi sedikit keletihan, dan dinasihatkan untuk berehat selama beberapa minggu.

Mohd Azizulhasni juga berterima kasih kepada Menteri Belia dan Sukan Datuk Seri Ahmad Faizal Azumu, kementerian itu, Dr Jeffrey, Institut Sukan Negara, Majlis Sukan Negara (MSN), Majlis Olimpik Malaysia dan Persekutuan Kebangsaan Berbasikal Malaysia atas bantuan mereka dalam proses itu.

Sementara itu, Dr Jeffrey berkata pasukan perubatan memilih untuk melakukan prosedur arteri koronari dialihkan ke posisi normal melalui pembedahan invasif minimum menerusi teknik mini-sternotomi supaya Mohd Azizulhasni dapat pulih lebih cepat untuk menyambung semula latihan berintensiti tinggi.

“Jantung ini merupakan organ yang memerlukan bekalan darah, setiap orang ada arteri koronari kiri dan kanan. Dalam kes AAORCA seperti Azizul, koronari kanan bersebelahan dengan kiri secara semula jadi ketika kelahiran, yang menimbulkan beberapa masalah seperti kekurangan darah pada otot jantung dan memerlukan pembedahan,” katanya.

Mohd Azizulhasni, yang dinobatkan sebagai Olahragawan 2019/2020 baru-baru ini, buat kali keempat selepas 2009, 2010 dan 2017, menjadi pelumba negara pertama memenangi pingat Olimpik selepas membawa pulang gangsa bagi acara keirin pada Olimpik Rio 2016, sebelum merangkul perak di Tokyo.


COVID: 2,478 kes baharu pada Isnin – KP Kesihatan

KUALA LUMPUR, 26 April – Selepas lebih tiga bulan, jangkitan harian COVID-19 dalam negara dicatatkan pada Isnin turun ke paras sekitar 2,000 dengan 2,478 kes baharu dilaporkan, menurut Ketua Pengarah Kesihatan Tan Sri Dr Noor Hisham Abdullah.

Daripada jumlah itu, 98.71 peratus atau 2,446 kes adalah kategori satu dan dua manakala 32 kes atau 1.29 peratus adalah kategori tiga, empat dan lima.

“Daripada keseluruhan 32 kes kategori tiga, empat dan lima, 16 kes tidak divaksin atau belum lengkap vaksinasi, 10 kes telah menerima dua dos vaksin COVID-19 tetapi belum menerima dos penggalak manakala enam kes telah menerima dos penggalak.

“Daripada jumlah itu (kategori tiga, empat dan lima), 18 kes berumur 60 tahun dan ke atas manakala 19 kes mempunyai komorbid,” katanya dalam kenyataan hari ini.

Selain itu, beliau memaklumkan sebanyak 143 kes dimasukkan ke hospital dengan 76 kes adalah kategori satu dan dua manakala 67 kes adalah kategori tiga, empat dan lima.

Dr Noor Hisham berkata pertambahan kes baharu itu menjadikan kumulatif kes COVID-19 dalam negara kini adalah 4,433,551 manakala jumlah kes sembuh pula adalah 9,215 menjadikan kumulatif kes sembuh kini sebanyak 4,330,037.


Kematian Benigno Aquino, Filipina berkabung 10 hari

MANILA 25 Jun – Filipina akan berkabung selama 10 hari bermula 24 Jun, berikutan kematian bekas Presiden Benigno “Noynoy” Aquino III.

Jurucakap presiden Harry Roque dalam satu kenyataan pada Khamis malam berkata sepanjang tempoh itu bendera negara di semua bangunan kerajaan akan dikibarkan separuh tiang.


Cadang bangunkan pengkalan data tarik pelancong ke Melaka

TENGKERA 5 Mei – Pembinaan pengkalan data bagi pelancongan berulang atau ‘recurring tourism’ sedang giat dibincangkan dan akan dilaksanakan di Melaka.

Pengasas RichWorks, Datuk Wira Dr Azizan Osman berkata beliau akan membantu negeri yang berasaskan pelancongan itu untuk menarik lebih ramai lagi pelancong datang ke negeri ini.

Katanya, pengkalan data tersebut akan diguna pakai bukan sekadar untuk memudahkan pengiraan statistik pelancong yang datang, malahan dapat mengetahui maklumat pelancong tersebut.

“Selama ini pelancong datang, kita tidak ada data, kita tidak ada informasi, bila dia (pelancong) balik, kita tidak tahu siapa datang siapa balik, kita boleh kira sahaja statistik.

“Jadi apa yang saya cadangkan adalah kita akan bina satu pengkalan data bila datang je pelancong masuk Melaka, kita dapatkan nama, nombor telefon dan sedikit informasi dan apabila dia pulang, kita beri emel, ingatkan dia untuk datang kembali dan pergi ke lokasi yang dia tidak pernah datang lagi.

Beliau berkata demikian kepada pemberita di Majlis Rumah Terbuka Aidilfitri di kediaman ibunya di Villa Mak Ayah di sini hari ini.

Terdahulu, Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman turut hadir ke majlis tersebut.

Dalam pada itu, pakar pemasaran Asia dan mentor keusahawanan itu berkata, beliau dan pasukannya akan cuba untuk melahirkan lebih ramai usahawan di negeri ini untuk sampai ke peringkat lebih tinggi.

“Sebagai contoh, di Masjid Tanah ada usahawan kuih bahulu yang sudah lama meniaga dan mempunyai peminatnya sendiri, jadi kita akan bantu untuk peniaga itu pergi lebih jauh untuk pasarkan bahulu dia,” katanya.

Tambah Azizan lagi, beliau turut menyambut baik saranan Tun Mohd Ali untuk turut serta menyokong dan membantu dalam membina rangkaian entiti Dunia Melayu Dunia Islam (DMDI) ke luar negara.

“Tun Mohd Ali ada memberitahu untuk membantu DMDI, di mana ia memerlukan sokongan untuk membina rangkaian di banyak negara khususnya negara Islam.


Tanah runtuh di Kemensah Heights dipercayai akibat aliran air bawah tanah

Timbalan Pengarah Jabatan Bomba dan Penyelamat Selangor Wan Md Razali Wan Ismail berkata aliran air bawah tanah berkenaan menyebabkan struktur tanah menggelongsor pada 9.30 malam tadi (Jumaat), yang turut menyekat aliran sungai di bawah bukit daripada terus mengalir.

Semalam, sebanyak 19 rumah teres dua tingkat membabitkan 28 keluarga terjejas akibat insiden tanah runtuh di Jalan Kemensah Heights, namun tidak melibatkan sebarang kemalangan jiwa.

Nurhafizah Zolkifli, 28, pula berkata dia turut merasai gegaran kuat dan segera melihat kawasan belakang rumah serta mendapati banyak ranting pokok jatuh menimpa tingkap rumahnya pada 9.30 malam.


Solat Jumaat dalam zon merah di Perak diganti dengan solat Zohor

IPOH 10 Nov. – Solat Jumaat di masjid dan surau dalam zon merah di negeri ini, digantikan dengan solat Zohor di rumah masing-masing sepanjang tempoh Perintah Kawalan Pergerakan Bersyarat (PKPB), demikian menurut Ketua Pegawai Eksekutif Majlis Agama Islam dan Adat Melayu Perak (MAIPk) Shahrul Azam Shaari.

Beliau berkata keputusan itu diperkenan oleh Sultan Perak Sultan Nazrin Shah selepas menimbangkan sembah nasihat daripada Jawatankuasa Fatwa Negeri Perak, berpandukan garis panduan Majlis Keselamatan Negara dan Kementerian Kesihatan Malaysia (KKM).

Katanya, solat berjemaah pada setiap solat fardu pula terhad kepada enam orang membabitkan pegawai masjid dan ahli jawatankuasa kariah, manakala semua aktiviti keagamaan seperti ceramah, kuliah pengajian antara Maghrib dan Isyak serta selepas solat Subuh dan tahlil doa selamat ditangguhkan.

“Bagi masjid dan surau dalam zon kuning, solat Jumaat hanya boleh dilaksanakan dengan had seramai 23 orang terdiri melibatkan pegawai masjid dan ahli jawatankuasa kariah, manakala jemaah lain hendaklah menggantikan solat Jumaat dengan solat Zohor di rumah masing-masing,” katanya dalam satu kenyataan di sini, hari ini.

Setakat ini, Kampung Buaia dalam daerah Kuala Kangsar menjadi satu-satunya kawasan zon merah di Perak dengan merekodkan 101 kes positif wabak COVID-19 daripada Kluster Rengas.

Shahrul Azam berkata untuk solat berjemaah pada setiap solat fardu pula ia terhad kepada 23 orang terdiri daripada kalangan pegawai masjid dan ahli jawatankuasa kariah manakala penganjuran kuliah pengajian antara solat Maghrib dan solat Isyak serta selepas solat Subuh dibenarkan pada skala kecil.

Zon kuning melibatkan Taiping dan Selama di daerah Larut, Matang dan Selama; Bagan Serai, Bagan Tiang, Kuala Kurau dan Parit Buntar di daerah Kerian; Sayong di Kuala Kangsar; Ipoh, Chemor, Lahat dan Sungai Terap di daerah Kinta serta Batang Padang.

Shahrul Azam berkata, solat Jumaat di kawasan zon hijau pula hanya boleh dilaksanakan dengan had seramai 40 orang terdiri dalam kalangan pegawai masjid, ahli jawatankuasa kariah dan ahli kariah manakala para jemaah yang lain hendaklah menggantikan solat Jumaat dengan solat Zohor di rumah masing-masing.

“Solat berjemaah pada setiap solat fardu hanya boleh dilaksanakan oleh 40 orang  terdiri kalangan pegawai masjid, ahli jawatankuasa kariah dan ahli kariah sert penganjuran kuliah pengajian antara solat Maghrib dan solat Isyak serta selepas solat Subuh dibenarkan pada skala kecil, ” katanya.

Beliau berkata ahli jawatankuasa kariah atau pegawai masjid hendaklah memberikan peringatan dan penerangan ringkas kepada jemaah untuk mematuhi garis panduan ditetapkan dengan solat di masjid atau surau pada masa ini hanya dibenarkan kepada warganegara Malaysia sahaja.


Tujuh juta rakyat Malaysia masih belum ambil dos penggalak COVID-19

BERA, 11 Julai – Perdana Menteri Datuk Seri Ismail Sabri Yaakob berkata seramai tujuh juta rakyat Malaysia masih belum mengambil dos penggalak COVID-19 setakat ini dan menasihati mereka segera berbuat demikian.

Beliau berkata walaupun suntikan itu tidak diwajibkan, namun ia amat penting memandangkan kes positif COVID-19 kembali menunjukkan peningkatan selain turut membantu berdepan varian baharu wabak itu terutamanya Omicron BA.5 yang lebih mudah menjangkiti.

“Walaupun tiada paksaan (untuk mengambil dos penggalak), tetapi saya menasihatkan mereka yang belum menerima suntikan itu untuk mengambil booster bagi melindungi diri sendiri daripada jangkitan dan jika mempunyai simptom, segera berjumpa doktor untuk kepastian,” katanya.

Ismail Sabri yang juga Ahli Parlimen Bera berkata demikian kepada pemberita selepas menghadiri Majlis Korban Perdana Parlimen Bera 2022 di Masjid Darul Fikri di sini hari ini.

Ditanya jika terdapat perancangan untuk kembali membuka Pusat Pemberian Vaksin (PPV) dalam skala besar mengambil kira jumlah mereka yang belum menerima dos penggalak, Ismail Sabri berkata perkara itu akan ditentukan Kementerian Kesihatan sama ada terdapat keperluan berbuat demikian.

Perdana Menteri juga memberi jaminan bahawa kerajaan tidak mempunyai rancangan untuk menutup semula sektor ekonomi atau sebagainya walaupun kes positif COVID-19 kini kembali meningkat.

“Kehidupan akan berjalan seperti biasa cuma kita perlu mengambil langkah proaktif untuk melindungi diri dan keluarga termasuk mengambil suntikan dos penggalak,” katanya.

Ismail Sabri berkata rakyat juga dinasihatkan supaya mengambil langkah sewajarnya bagi mengelak dijangkiti COVID-19 walaupun pelbagai kelonggaran telah diberikan sejak negara memasuki Fasa Peralihan ke Endemik pada 1 April lepas.

“… ini termasuk walaupun tidak lagi wajib memakai pelitup muka di kawasan terbuka, namun kita boleh mengambil inisiatif sendiri untuk melindungi diri jika berada di kawasan yang ramai orang,” katanya.

Mengenai program hari ini, Ismail Sabri berkata menjadi tradisi tahunan di Parlimen Bera untuk mengadakan program korban perdana dengan tahun ini sebanyak 79 ekor lembu diagihkan kepada semua kawasan dan jabatan kerajaan sekitar daerah ini.


Harga runcit minyak masak sawit tulen kekal sehingga 7 Mei – Salahuddin

KUALA LUMPUR, 3 April – Kerajaan dan pihak industri bersetuju untuk mengekalkan harga runcit minyak masak tulen untuk tempoh 8 April hingga 7 Mei ini bagi memastikan pengguna tidak terjejas dengan kenaikan harga runcit minyak masak sawit tulen menjelang sambutan Aidilfitri.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata harga runcit maksimum bagi minyak masak kelapa sawit tulen (botol) adalah RM 6.90 bagi kuantiti 1 kilogram (kg), RM13.30 (2kg), RM19.60 (3kg) dan RM 30.90 bagi 5kg.

“Pengekalan harga runcit minyak masak sawit kemasan botol ini melibatkan pembayaran subsidi kepada pengilang-pengilang penapis secara tuntutan bayaran balik berdasarkan nilai tuntutan sebenar.

“Pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011 dan boleh dikenakan penalti iaitu individu boleh didenda RM100,000 atau dipenjara tidak lebih tiga tahun atau kedua-duanya, manakala syarikat boleh didenda sehingga RM500,000,” katanya.

Selain itu, Salahuddin berkata KPDN akan meneruskan pemantauan di samping menggalakkan pengguna agar menjadi mata dan telinga kepada kerajaan untuk menyalurkan maklumat berkaitan pelanggaran undang-undang di bawah bidang kuasa KPDN.

Terdahulu, beliau memaklumkan terdapat kenaikan harga minyak sawit mentah untuk Mac berbanding bulan sebelumnya yang telah melepasi RM4,000 per tan matrik.

Beliau berkata purata harga minyak sawit mentah untuk Mac 2023 adalah sebanyak RM4,139 per tan matrik berbanding RM3,908 per tan matrik pada Februari 2023 sekali gus menyebabkan berlakunya kenaikan harga runcit minyak masak tulen kemasan botol berdasarkan harga siling bergerak.


Muhyiddin mohon maaf

PUTRAJAYA 16 Ogos – Tan Sri Muhyiddin Yassin, hari ini, memohon ampun dan maaf di atas segala kekhilafan dan kelemahannya sepanjang bergelar Perdana Menteri.

Muhyiddin berkata, beliau bersama jemaah menteri telah cuba melakukan yang terbaik untuk membantu negara dan rakyat keluar dari krisis kesihatan dan ekonomi yang tidak pernah berlaku di seluruh dunia sebelum ini.

“Sebagai manusia, pasti ada salah dan silap saya di sana, sini, jadi saya memohon ribuan ampun dan maaf,” katanya dalam perutusan yang disiarkan secara langsung hari ini.

Dalam pada itu, beliau turut menyuarakan harapan agar kerajaan baharu dapat dibentuk segera bagi memastikan pentadbiran negara tidak terganggu dan dapat berjalan seperti biasa.


‘Tiada lagi panggilan ayah di pagi Syawal’

DURIAN TUNGGAL 10 April – Di saat anak-anak lain bergembira untuk menyambut Syawal yang bakal tiba tidak lama lagi, namun berbeza bagi Azihamqa Abdul Latip, 15.

Kata pelajar Tingkatan 3 Sekolah Menengah Kebangsaan (SMK) Durian Tunggal itu, tahun ini bakal menjadi yang pertama untuknya bersama ibu, kakak serta dua adiknya menyambut Syawal tanpa seorang insan yang bergelar ‘ayah’.

“Ayah menderita penyakit strok tahun 2019 dan selepas itu kesihatannya semakin merosot dari hari ke hari sehinggalah dia menghembuskan nafas terakhir awal Ramadan tahun ini.

“Biasanya setiap pagi ayah akan bangun awal dan panggil saya untuk bawa dia ke tandas, tapi selepas ini tiada lagi panggilan daripada ayah pada setiap hari dan pagi Syawal, sudah pasti saya akan merindui detik itu.

“Setiap kali raya kuih kegemaran ayah adalah tart nanas, kami juga akan membuat persiapan hari raya seperti mengacau dodol dan membakar lemang, namun tahun ini suasana itu menjadi suram,” katanya ketika ditemui pemberita.

Terdahulu Azihamqa menerima sumbangan pada program Sumbangan Hari Raya anjuran Sri Pengkalan Binaan (SPB) Sdn Bhd di Sekolah Menengah Kebangsaan (SMK) Durian Tunggal di sini, hari ini.

Sebagai anak sulung, Azihamqa bagaimanapun berjanji akan menjaga semua ahli keluarganya dan sedia menggalas tanggungjawab sebagai ketua keluarga selepas pemergiaan bapanya.

“Bagaimana saya mampu menjaga arwah ayah sebelum ini, saya berjanji akan menjaga ahli keluarga saya sebaik mungkin, ini adalah amanah untuk saya selepas ayah tiada,” katanya.